cyanic-selkie/wikianc huggingface dataset:
ཞི་རྒོལ་ཆེན་མོ།
ཕྱི་ལོ་ ༢༠༠༨ ཟླ་ ༤ ཚེས་ ༡༠ ཉིན་བྲག་མགོ་རྫོང་དུ་རྒྱལ་གཅེས་ཆོས་གཅེས་སོགས་དོན་ཚན་ལྔ་དང་དོན་ཚན་གསུམ་གྱི་སློབ་གསོ་ཞེས་པའི་ཚོགས་འདུ་ཞིག་བསྐོང་འཚོགས་བྱས་འདུག། ཚོགས་འདུ་དེར་བྲག་མགོ་རྫོང་མངའ་ཁོངས་ཀྱི་དགོན་སྡེ་ཁག་ ༢༢ ཀྱི་འཐུས་མི་ཡོད་པ་དང༌། དེ་ཡང་དོན་ཚན་གསུམ་གྱི་གཏམ་བཤད་བྱས་པའི་དོན་ཚན་གསུམ་ནི། བྱབྱ ༡༽ ཁ་བྲལ་རིང་ལུགས་ལ་ངོ་རྒོལ་དགོས། ༢༽ གྲྭ་པ་གྲངས་ཚད་ངེས་ཅན་ལས་དགོན་པའི་ནང་སྡོད་མི་ཆོག་པར་ཕྱིར་ཕུད་དགོས། ༣༽ བསླབ་ཁྲིམས་ཀྱི་སྡོམ་པ་མི་སྲུང་མཁན་གྱི་གྲྭ་པའི་རིགས་ཡོད་ཚེ་དགོན་པའི་ནང་སྡོད་མི་ཆོག་པར་ཕྱིར་ཕུད་དགོས། ཞེས་སོགས་བཤད་འདུག་པ་དང༌། དེའི་ལན་དུ་བྲག་མགོ་དགོན་གྱི་འཐུས་མི་ནས་བཤད་དོན། བྱབྱ དོན་ཚན་གསུམ་པ་དེ་ཆོས་འདུལ་བའི་བཅའ་ཁྲིམས་དང་མཐུན་པས་ངས་ཀྱང་དང་ལེན་བྱེད་རྒྱུ་ཡིན། འོན་ཀྱང་དོན་ཚན་དང་པོ་གཉིས་ནམ་ཡང་ཁས་ལེན་བྱེད་མི་ཐུབ། གང་ཡིན་ཟེར་ན། ང་ཚོའི་ལག་ཏུ་སྤྲད་ཡོད་པའི་ཡིག་ཆ་འདིར་འཁོད་པ་ལྟར་ན་གྲྭ་པའི་གྲངས་ཚད་ཅེས་པ་བྲག་མགོ་དགོན་པ་ལྟ་བུ་ལ་ ༢༤༠ དང༌། བཙུན་དགོན་བསམ་གཏན་གླིང་ལ་ ༡༤༠ ཡིན་འདུག་པས། ང་ཚོ་བྲག་མགོ་དགོན་གྱི་གྲྭ་ ༢༤༠ ལས་གཞན་རྣམས་དགོན་པ་ནས་ཕྱིར་འབུུད་བྱ་དགོས་པའི་དོན་ཚན་དེ། གྲྭ་པ་སུས་ཀྱང་འདོད་བློ་དང་མི་མཐུན་པ་ཞིག་ཡིན་པར་མ་ཟད་ཕྱིར་འབུད་ཤེས་ཐབས་མེད། དཔེར་ན། དེང་སང་རྒྱལ་ཁབ་ལ་གཞུང་ཞབས་ལས་བྱེད་གྲངས་འབོར་མང་བ་ལས་ཉུང་མི་འདུག་པས་ལས་མི་ ༥༠ ཅན་གྱི་ལས་ཁུངས་རྣམས་ལ་ལས་མི་ ༣༠ ལས་གཞན་རྣམས་ལས་ཁུངས་ནས་ཕྱིར་འབུད་གཏོང་དགོས་བརྗོད་ན་ཁྱོད་ཚོས་དང་ལེན་བྱེད་ཐུབ་བམ། དཔེ་དེ་བཞིན་དུ་དགོན་པའི་གྲྭ་བཙུན་རྣམས་ཀྱིས་རང་གི་མངོན་འདོད་ཀྱི་ནང་ཆོས་སྒྲུབ་སའི་རྟེན་གཞི་ཡིན་པས། ཉེས་པ་གང་ཡང་མེད་བཞིན་དུ་འདི་ནས་ཕྱིར་འབུད་བྱ་དགོས་ཞེས་པ་དེ་བཙན་དབང་མིན་ན་ཅི་རེད། དེའི་ཕྱིར་ངས་ནམ་ཡང་ཁས་ལེན་ཐུབ་རྒྱུ་མེད་ལ་ཁས་ལེན་ཀྱང་མི་འོས། ཞེས་བཤད་འདུག་པ་དང༌། གཞན་ཡང་ བྱབྱ ངས་བསམ་ཚུལ་ལ་ཁྱོད་ཚོས་དགོན་པ་ནས་གྲྭ་བཙུན་ཕྱིར་འབུད་བྱེད་པ་དང༌། སློབ་གྲྭ་ཁག་ནང་བོད་ཡིག་གི་ཡིག་ཚད་ལོན་ཀྱང་གོང་རིམ་སློབ་གྲྭར་མི་བཏང་བ། བོད་ཡིག་ཤེས་ཚད་ཅན་ལ་ཚད་ལྡན་གྱི་ལས་བྱེད་མི་སྤྲོད་པ་སོགས་ལ་བལྟས་ན། བོད་ཡིག་ལ་མཐོང་ཆུང་དང་བོད་ཀྱི་ཆོས་དང་རིག་གཞུང་རྩ་མེད་བཟོ་རྒྱུའི་བཀོད་ཇུས་ནག་པོ་གཏོང་གིན་འདུག་བསམ་པའི་ཚོར་སྣང་ཡོད་པར་མ་ཟད། འདི་བོད་མི་ཡོངས་རྫོགས་ཀྱི་སེམས་ནང་བཟོད་མི་ཐུབ་པའི་ན་ཟུག་ཅིག་ཀྱང་ཡིན་པས། ཁྱོད་ཚོས་དོན་ཚན་གསུམ་གྱི་ནང་དུ་ཡོད་པའི་ཁ་བྲལ་རིང་ལུགས་ཞེས་པ་དེ་ཁྱོད་རང་ཚོས་བཟོས་པ་མ་རེད་དམ། ཞེས་སོགས་བཤད་དེ་རྒྱ་གཞུང་ནས་བཏོན་པའི་དོན་ཚན་གཉིས་ཁས་ལེན་བྱས་མི་འདུག། དེ་བཞིན་རྦ་དག་བཙུན་དགོན་གྱི་འཐུས་མི་དང་དགོན་ཁག་གཞན་གྱི་འཐུས་མི་བཅས་ནས་ཀྱང་དེ་བཞིན་བཤད་དེ་ཁས་ལེན་བྱས་མི་འདུག་ནའང༌། བྲག་མགོ་ཕྱོགས་ཀྱི་དགོན་སྡེ་ཁག་གི་ནང་དུ་སྐར་ལྔའི་དར་ཆ་བསྒྲེང་དགོས་པའི་བཀོད་ཇུས་རབས་དང་རིམ་པ་བཏང་ཡོད་འདུག ཡིན་ན་ཡང་འབྲེལ་ཡོད་རྣམ་པས་གལ་ཏེ་རྒྱ་དམར་ནས་དགོན་པའི་ཐོག་ཏུ་དར་ཆ་བཙུགས་ན་གྲྭ་མང་གིས་ངོ་རྒོལ་ཤུགས་ཆེན་བྱེད་ངེས་ཡིན་པར་མ་ཟད། མི་མང་གི་སེམས་ལ་ཕོག་ཐུག་ཆེན་པོར་གཏོང་ངེས་ཡིན་པས་ལུང་པ་ཁྲག་གིས་སྐྱོམ་པའི་གནས་ཚུལ་ཛ་དྲག་ཅན་དུ་འགྱུར་ན་དེའི་འགན་ཁྱོད་རང་ཚོས་ལེན་དགོས་པ་ལས་ང་ཚོས་རྩ་བ་ནས་འགན་ལེན་མི་ཐུབ་ཅེས་བཤད་པ་དང༌། གྲྭ་པ་ཚོས་ཀྱང་དེ་བཞིན་གལ་སྲིད་དར་ཆ་དེ་དགོན་པའི་ཐོག་ཏུ་བསྒྲེང་འཛུགས་བྱེད་དགོས་ཚེ་ང་ཚོས་སྲོག་བློས་གཏོང་དགོས་ཀྱང་དར་ཆ་མེར་བསྲེགས་གཏོང་ངེས་ཡིན་ལུགས་སོགས་བཤད་པ་བཅས་ལ་བརྟེན། བྲག་མགོ་དགོན་པའི་ནང་དུ་སྐར་ལྔའི་དར་ཆ་བཙུགས་ཐུབ་མེད་པར་མ་ཟད། བྲག་མགོ་རྫོང་གི་མངའ་འོག་གི་དགོན་སྡེ་སུ་ལ་ཡང་དེ་བཞིན་དུ་ལས་འགུལ་དེ་ལམ་ལྷོང་བྱུང་མི་འདུག
ཕྱི་ལོ་ ༢༠༠༨ ཟླ་ ༤ ཚེས་ ༡༢ ཉིན་སི་ཁྲོན་ཞིང་ཆེན་དར་རྩེ་མདོའི་ས་ཁུལ་དུ་དཀར་མཛེས་ཁུལ་རྫོང་ཁག་བཅོ་བརྒྱད་ཀྱི་དགོན་སྡེ་ཁག་གི་འགན་འཛིན་དང༌། ལས་ཁུངས་གནད་ཡོད་འགན་འཛིན་བཅས་ཆེད་བསྐོང་གིས་རྒྱལ་གཅེས་ཆོས་གཅེས་ཀྱི་སློབ་གསོའི་ལས་འགུལ་ཚོགས་འདུ་ཚོགས་ཏེ། ཏཱ་ལའི་ཁ་བྲལ་རིང་ལུགས་ལ་ངོ་རྒོལ་བྱ་རྒྱུ་ཡིན་སྐོར་གྱི་དམ་འཇོག་དགོས་ལུགས་སོགས་གསལ་བསྒྲགས་དང༌། དཀར་མཛེས་ཁུལ་གྱི་ཐོག་མ་དགོན་ཁག ༤༣ ནས་རྒྱལ་གཅེས་ཆོས་གཅེས་ཀྱི་ལས་འགུལ་སྤེལ་དགོས་པར་མ་ཟད། ད་ལམ་བོད་ནས་བྱུང་རྐྱེན་དེ་ཏྭ་ལའི་རུ་ཚོགས་ཀྱིས་ཇུས་བཀོད་བྱས་པ་ཡིན་པས་ཡིག་ཆའི་སྟེང་དུ་ས་རྟགས་འགོད་དགོས་ལུགས་གསལ་བསྒྲགས་བྱེད་སྐབས་སུ། ཚོགས་མི་རྣམས་ཀྱིས་དང་ལེན་མ་བྱས་པར་བརྟེན་སློབ་གསོའི་ལས་འགུལ་ལེགས་གྲུབ་མ་བྱུང་བ་སོགས་ཀྱི་གནས་ཚུལ་བྱུང༌།
ཕྱི་ལོ་ ༢༠༠༨ ཟླ་ ༤ ཚེས་ ༡༢ ཉིན་སྟོང་འཁོར་དུ་ཕྱི་ཟླ་ ༤ ཚེས་ ༣ ཉིན་སྟོང་འཁོར་ཞི་རྒོལ་ཆེན་མོའི་སྐབས་དྲག་གནོན་བྱས་རྗེས་རི་སྒང་སོགས་ལ་བྲོས་བྱོལ་དུ་སོང་བའི་སེར་སྐྱ་མང་ཚོགས་མི་གྲངས་ ༣༠༠ ལྷག་ལ་རྒྱ་གཞུང་ནས་གཡོ་ཐབས་འདྲ་མིན་གྱིས་བརྡ་ཁྱབ་བཏང་སྟེ། ཉིན་ལྔའི་ནང་ཚུན་རི་ལས་བབས་ཏེ་འབྲེལ་ཡོད་ལས་ཁུངས་སུ་འབྱོར་ཐོ་འགོད་པར་སླེབས་ཚེ་སྔར་བཞིན་ཉེས་མེད་ཐོག་རང་གནས་སུ་སྡོད་ཆོག་པར་མ་ཟད། རྗེས་སུ་དགོན་པར་རྒྱལ་གཅེས་ཆོས་གཅེས་ཀྱི་ལས་འགུལ་མི་སྤེལ་བ་དང༌། གལ་ཏེ་དེ་ལྟར་མ་བྱས་ཚེ་སྟོང་འཁོར་དགོན་པ་གཏོར་བཤིག་གཏོང་རྒྱུ་ཡིན་ཞེས་གང་སར་ཁྱབ་བསྒྲགས་བྱས་པར་བརྟེན། དགེ་འདུན་པ་དང་མི་སྐྱ་བཅས་མི་ཉུང་བ་ཞིག་ཕྱིར་ལོག་བྱས་འདུག་ནའང་རྗེས་སུ་རིམ་པས་འཛིན་བཟུང་གིས་དུས་བཀག་བཙོན་འཇུག་གི་ཁྲིམས་ཐག་བཅད་པ་སོགས་ཀྱི་གནས་ཚུལ་དང༌། རྒྱ་གཞུང་གིས་གཡོ་ཐབས་ཡིན་པ་སོགས་ཤེས་རྟོགས་བྱུང་སྟེ་སེར་སྐྱ་མི་ཉུང་བ་ཞིག་ཕྱིར་ལོག་མ་བྱས་པར་དུས་ད་ལྟར་ཡང་གང་སར་བྲོས་བྱོལ་དུ་འགྲོ་བཞིན་ཡོད་འདུག
ཕྱི་ལོ་ ༢༠༠༨ ཟླ་ ༤ ཚེས་ ༡༤ ཉིན་སྟོང་འཁོར་ཉ་ཁྲི་ཚང་གི་གྲྭ་ཡོན་ཏན་ལྷུན་འགྲུབ་ཟེར་བ་ཞིག་དཀར་མཛེས་རྫོང་གི་ཉེན་རྟོག་པས་འཛིན་བཟུང་བྱས་འདུག་པ་དང༌། ཁོང་འཛིན་བཟུང་བྱེད་དོན་ནི། ཉེ་སྔོན་ཕྱི་ཟླ་ ༤ ཚེས་ ༣ ཉིན་གྱི་སྟོང་འཁོར་ཞི་རྒོལ་ཆེན་མོའི་གཙོ་གྲས་ཀྱིས་ཞི་རྒོལ་བྱས་རྐྱེན་གྱིས་ཡིན་འདུག འཛིན་བཟུང་བྱས་རྗེས་ཁོང་ལ་དཀར་མཛེས་འབྲིང་རིམ་མི་དམངས་ཁྲིམས་ཁང་ནས་དུས་བཀག་བཙོན་འཇུག་ལོ་ ༣ གྱི་ཁྲིམས་ཐག་བཅད་ནས་མུ་མཐུད་བཙོན་འོག་ཏུ་བཀག་ཉར་བྱེད་མུས་ཡིན་འདུག་པ་དང༌། དེ་རྗེས་ནང་མི་ལ་དུས་ཡུན་སྐར་མ་ལྔ་ཙམ་གྱི་རིང་ངོ་ཐུག་བྱེད་རྒྱུའི་གོ་སྐབས་བྱུང་ཡོད་འདུག ཁོང་ནི་སྟོང་འཁོར་ཟླ་ཁོག་བསོ་ཐོག་མདའ་ཤང༌། ཉ་ཁྲི་གྲོང་ཚོ་ནས་ཉ་ཁྲི་ཚང་གི་ཕ་བསོད་ནམས་མཆོག་ལྡན་དང༌། མ་སྒྲོན་མ་ཚེ་མཚོ་གཉིས་སུ་ཕྱི་ལོ་ ༡༩༨༡ ལོར་སྐྱེས་ཤིང་ད་སྐབས་རང་ལོ་ ༢༨ ཡིན་འདུག
ཕྱི་ལོ་ ༢༠༠༨ ཟླ་ ༤ ཚེས་ ༡༧ ཉིན་བྲག་མགོ་ནས་མི་སྐྱ་རིན་ཆེན་བཟང་པོ་ཡིས། རྒྱ་གཞུང་གིས་རྒྱལ་གཅེས་ཆོས་གཅེས་ཀྱི་ལས་འགུལ་སྤེལ་མཁན་གྱི་མི་སྣ་རྣམས་ལ་ཁ་རྡུང་བཏང་བར་བརྟེན། རྒྱ་དམར་ནས་རྡུང་རྡེག་ཚད་མེད་བཏང་སྟེ་འཛིན་བཟུང་བྱས་པ་དང༌། མ་ཟད་ཁོང་གིས་བཙོན་ཁང་ནང་དུའང་ བྱབྱ བོད་ལ་རང་དབང་དགོས། བོད་མི་རྣམས་ཀྱི་རང་གི་དཔྲལ་བའི་མིག་དང་ཁོག་པའི་སྙིང་ལྟར་གཅེས་པའི་ྋགོང་ས་རྒྱལ་བ་རིན་པོ་ཆེ་མཆོག་ལ་མཚན་སྨད་གྱི་ངོ་རྒོལ་ནམ་ཡང་བྱ་མི་ཐུབ། ྋརྒྱལ་བ་རིན་པོ་ཆེ་བོད་ལ་གདན་འདྲེན་ཞུ་དགོས་ཀྱི་ཡོད། བོད་ལ་ཆོས་དད་རང་དབང་དགོས། ཞེས་སྐད་འབོད་བྱེད་སྐབས་ཉེན་རྟོག་པས་ཚད་ལས་བརྒལ་བའི་གཅར་རྡུང་བཏང་ནས་ཤི་ཉེན་ལ་ཐུག་སྐབས་སྨན་ཁང་དུ་བསྐྱལ་འདུག་པ་དང༌། དེ་རྗེས་སླར་ཡང་བཙོན་ཁང་དུ་ཁྲིད་དེ་བཀག་ཉར་བྱས་ཡོད་འདུག་ལ་ཁོང་ནི་བྲག་མགོ་ལུ་ཁོག་མའི་གྲོང་སྡེ་ནས་ཡིན་འདུག
ཕྱི་ལོ་ ༢༠༠༨ ཟླ་ ༤ ཚེས་ ༡༩ ཉིན་རྟའུ་ཅོང་གཞི་གྲོང་ཚོ་ནས་མི་སྐྱ་ཉི་མ་གྲགས་པ་དང༌། བཀྲིས་དབང་ཕྱུག་གཉིས་ཀྱིས་ཁ་པར་བརྒྱུད་དེ་ཧོང་ཀོང་གསར་འགོད་པ་ལ་གནས་ཚུལ་མཁོ་སྤྲོད་བྱས་པའི་ཉེས་མིང་འོག་ཉི་མ་གྲགས་པ་ཉིན་དེ་རང་ལ་འཛིན་བཟུང་བྱས་པ་དང༌། བཀྲིས་དབང་ཕྱུག་བྲོས་བྱོལ་དུ་ཕྱིན་པའི་གནས་ཚུལ་བྱུང༌། ༡༽ ཉི་མ་གྲགས་པ་ནི། རྟའུ་མ་ཟུར་ཤང༌། ཅོང་གཞི་གྲོང་ཚོ་ནས་ཕ་ཚེ་འདས་གཟི་པ་དང༌། མ་ཚེ་འདས་ཀུན་བཟང་གཉིས་སུ་སྐྱེས་ཤིང༌། གོང་གསལ་བཞིན་འཛིན་བཟུང་བྱས་པ་ནས་ད་ལྟའི་བར་བཙོན་འོག་ཏུ་གནས་མུས་ཡིན་འདུག་པ་དང༌། ཕྱི་ལོ་ ༢༠༠༩ ཟླ་ ༦ ཚེས་ ༢༨ ཉིན་གོ་ཐོས་བྱུང་བར་གཞིགས་ན། ཁོང་དང་ཚེ་དབང་རིག་འཛིན། སྦྱིན་པ་ཟེར་བའི་དགེ་འདུན་པ་ཞིག་བཅས་མཉམ་དུ་དར་རྩེ་མདོའི་བཙོན་ཁང་ཞིག་གི་ནང་དུ་བཀག་ཉར་བྱས་ཡོད་འདུག ༢༽ བཀྲིས་དབང་ཕྱུག་ནི། རྟའུ་མ་ཟུར་ཤང་ཅོང་གཞི་གྲོང་ནས་ཕ་ཚེ་འདས་ཉི་ཆེན་དང༌། མ་ནོར་སྲས་གཉིས་སུ་ཕྱི་ལོ་ ༡༩༧༡ ལོར་སྐྱེས་ཤིང་ད་སྐབས་རངལོ་ ༣༨ ཡིན་འདུག་ལ། ཁོང་གོང་གསལ་བཞིན་ཉི་མ་གྲགས་པ་དང་མཉམ་ཕྱི་རྒྱལ་གསར་འགོད་པར་གནས་ཚུལ་མཁོ་སྤྲོད་བྱས་པའི་ཉེས་འཛུགས་འོག་ཕྱི་ཟླ་ ༤ པའི་ནང་ཉེན་རྟོག་པ་འཛིན་བཟུང་བྱེད་དུ་སླེབས་མཚམས་སུ་རི་ལ་བྲོས་བྱོལ་དུ་ཕྱིན་པ་ནས་ད་བར་གར་སོང་ཆ་མེད་ཆགས་ཡོད་འདུག
ཕྱི་ལོ་ ༢༠༠༨ ཟླ་ ༤ ཚེས་ ༡༩ ཉིན་ཏྲེ་བོ་ལྕོག་རི་ཁུལ་དགོན་འཛུལ་འབྲོག་སྡེ་ནས་མི་སྐྱ་ཡེ་ཤེས་ཟེར་བ་ཞིག་རྒྱ་དམར་ནས་འཛིན་བཟུང་བྱས་འདུག་པ་དང༌། ཁོང་འཛིན་བཟུང་བྱེད་དོན་ནི། ཉེ་སྔོན་དགོན་འཛུལ་འབྲོག་སྡེ་རུ་རྒྱ་གཞུང་ནས་ྋགོང་ས་མཆོག་ལ་མཚན་དམོད་དང༌། ཁ་བྲལ་རིང་ལུགས་པ་ལ་ངོ་རྒོལ་བྱ་དགོས་པའི་གཏམ་བཤད་སྤེལ་སྐབས། ཁོང་གི་ཨ་མ་ཚེ་བློས་རྣམ་འགྱུར་ཡག་པོ་མ་བསྟན་པར་བརྟེན་དཔོན་རིགས་ཤིག་གིས་ཨ་མ་ལ་ཉེས་ཆད་གཏོང་སྐབས། ཁོང་གིས་ཨ་མ་རྒས་འཁོགས་རེད། ཉེས་རྡུང་མ་གཏོང་རོགས་ཞེས་ཞུ་བ་བྱས་ཀྱང་ཉན་འཇོག་མ་བྱས་སྟབས། ཡེ་ཤེས་ཁོང་ཁྲོ་ལངས་ཏེ་ཧྲུའུ་ལ་ད་ཁྱེད་ལ་འདི་སྦྱིན་ཞེས་གྲིས་བཙུགས་ཏེ་བྲོས་བྱོལ་དུ་ཕྱིན་རྗེས་གོང་ཚེས་ཉིན་འཛིན་བཟུང་བྱས་པ་ཞིག་རེད་འདུག དུས་དེ་ནས་བཟུང་ད་བར་བཙོན་དུ་བཀག་ཉར་བྱེད་མུས་ཡིན་ཡང་དུས་བཀག་བཙོན་འཇུག་གི་ཁྲིམས་ཐག་བཅད་ཡོད་མེད་སོགས་གང་ཡང་ཤེས་རྟོགས་མ་བྱུང༌། ཁོང་ནི་ཏྲེ་བོ་ལྕོག་རི་ཁུལ་དགོན་འཛུལ་ཤང༌། དགོན་འཛུལ་འབྲོག་སྡེ་ནས་ཕ་དཔལ་འབྱོར་དང༌། མ་ཚངས་བློ་གཉིས་སུ་ཕྱི་ལོ་ ༡༩༨༥ ཡས་མས་ཤིག་ལ་སྐྱེས་ཤིང་ད་སྐབས་རང་ལོ་ ༢༤ ཙམ་ཡིན་འདུག
ཕྱི་ལོ་ ༢༠༠༨ ཟླ་ ༤ ཚེས་ ༢༢ ཉིན་སླར་ཡང་ལྕོག་རི་ས་གནས་ཀྱི་གྲོང་སྡེ་ཁག་ཏུ་རྫོང་འབྲེལ་ཡོད་ལས་ཁུངས་ནས་ལས་བྱེད་མང་དག་ཅིག་ཡོང་སྟེ་ཤོག་བུ་སྟོང་པའི་སྟེང་དུ་ས་རྟགས་བསྡུ་རུབ་ཀྱི་ལས་འགུལ་ཞིག་སྤེལ་འདུག་པ་དང༌། གལ་ཏེ་ཤོག་བུ་དེའི་སྟེང་དུ་ས་རྟགས་བཀོད་ཚེ་ཕྲུ་གུ་སློབ་ཡོན་སྤྲོད་དགོས་རིགས་ལ་རྒྱ་གཞུང་ནས་རོགས་རམ་དང་དངུལ་སྤྲོད་རྒྱུ་ཡིན་ལུགས་སོགས་བཤད་དེ། ཐབས་ཤེས་སྣ་ཚོགས་བརྒྱུད་ནས་མང་ཚོགས་རྣམས་མགོ་སྐོར་གཏོང་རྩིས་བྱས་ཀྱང་ལས་དོན་དེ་ལེགས་གྲུབ་མ་བྱུང་བ་སོགས་ཀྱི་གནས་ཚུལ་བྱུང༌།
ཕྱི་ལོ་ ༢༠༠༨ ཟླ་ ༤ ཚེས་ ༢༣ ཉིན་དཀར་མཛེས་བྲག་དཀར་དགོན་གྱི་བཙུན་མ་ལྷ་དགའ་དང༌། བསོད་ནམས་བདེ་སྐྱིད་གཉིས་དཀར་མཛེས་རྫོང་ཐོག་ཏུ་ཕྱིན་ཏེ་རྫོང་གི་ཁྲོམ་གཞུང་དུ་ཞི་རྒོལ་གྱིས་སྐད་འབོད་ཤུགས་ཆེར་བྱས་པ་དང༌། བོད་རང་བཙན་ཡིན་ཟེར་བ་སོགས་ཀྱི་ནང་དོན་འཁོད་པའི་ཡིག་ཆ་མང་པོ་འགྲེམས་གཏོར་བྱེད་སྐབས་སུ། དྲག་ཆས་ཉེན་རྟོག་པ་དང་དམག་མིས་ཉེས་རྡུང་ཚད་མེད་གཏོང་བཞིན་འཛིན་བཟུང་གིས་བཙན་ཁྲིད་བྱས་ཏེ། མཐར་ཕྱི་ཟླ་ ༡༡ ཚེས་ ༡༠ ཉིན་དཀར་མཛེས་འབྲིང་རིམ་མི་དམངས་ཁྲིམས་ཁང་ནས་ལོ་ ༣ ནས་ ༤ བར་གྱི་ཁྲིམས་ཐག་བཅད་དེ་རྒྱ་ནག་ཁྲིན་ཏུའུ་གཡས་གཡོན་༼ལམ་ཆཱ་ཡས༽ཟེར་བའི་བཙོན་ཁང་དུ་བཀག་ཉར་བྱས་ཡོད་འདུག ༡༽ བཙུན་མ་ལྷ་དགའ་འམ་༼ལྷ་མོ་ཆོས་མཚོ༽ནི། དཀར་མཛེས་གསེར་ཆུ་སྟེང་ཤང༌། གསེར་ཆུ་སྟེང་གྲོང་ཚོ་༼ཤང་ལམ་སྒང་༽ཚང་གི་ཕ་ཚེ་འདས་དངོས་གྲུབ་ཕུན་ཚོགས་དང༌། མ་ཚེ་འདས་བཀྲ་ལུ་གཉིས་སུ་ཕྱི་ལོ་ ༡༩༧༨ ལོར་སྐྱེས་ཤིང་ད་སྐབས་རང་ལོ་ ༣༡ ཡིན་འདུག་པ་དང༌། གོང་འཁོད་ལྟར་ཕྱི་ལོ་ ༢༠༠༨ ཟླ་ ༡༡ ཚེས་ ༡༠ ཉིན་དཀར་མཛེས་འབྲིང་རིམ་མི་དམངས་ཁྲིམས་ཁང་ནས་མོ་ལ་དུས་བཀག་བཙོན་འཇུག་ལོ་ ༤ ཁྲིམས་ཐག་བཅད་དེ་༼ལམ་ཆཱ་ཡས་༽ཟེར་བའི་རྒྱ་ནག་ཕྱོགས་ཀྱི་བཙོན་ཁང་ཞིག་ནང་བཀག་ཉར་བྱེད་མུས་ཡིན་འདུག ༢༽ བཙུན་མ་བསོད་ནམས་བདེ་སྐྱིད་ནི། དཀར་མཛེས་གསེར་ཆུ་སྟེང་ཤང༌། རྫོང་གྲོང་ནས་ཕ་བློ་བཟང་དང༌། མ་རིན་ཆེན་ལྷ་མོ་གཉིས་སུ་ཕྱི་ལོ་ ༡༩༧༦ ལོར་སྐྱེས་ཤིང་ད་སྐབས་རང་ལོ་ ༣༣ ཡིན་འདུག་པ་དང༌། གོང་འཁོད་ལྟར་ཕྱི་ལོ་ ༢༠༠༨ ཟླ་ ༡༡ ཚེས་ ༡༠ ཉིན་དཀར་མཛེས་འབྲིང་རིམ་མི་དམངས་ཁྲིམས་ཁང་ནས་མོ་ལ་དུས་བཀག་བཙོན་འཇུག་ལོ་ ༤ ཁྲིམས་ཐག་བཅད་དེ་༼ལམ་ཆཱ་ཡས་༽ཟེར་བའི་རྒྱ་ནག་ཕྱོགས་ཀྱི་བཙོན་ཁང་ཞིག་ནང་བཀག་ཉར་བྱས་འདུག མོའི་ཕ་མ་གཅིག་པའི་གཅེན་མོ་དབྱངས་ཅན་མཁའ་འགྲོ་ལ་ཡང་རྒྱ་གཞུང་ནས་ཕྱི་རྒྱལ་ཁག་ཏུ་གནས་ཚུལ་མཁོ་སྤྲོད་བྱས་པ་སོགས་ཀྱི་ཉེས་མིང་འོག ཕྱི་ལོ་ ༢༠༠༨ ཟླ་ ༦ ཚེས་ ༩ ཉིན་རང་ཁྱིམ་ནས་འཛིན་བཟུང་བྱས་ཏེ་ཟླ་ཤས་རིང་བཙོན་འོག་ཏུ་སྡུག་སྦྱོར་གཉའ་གནོན་ཚད་མེད་མྱོང་དགོས་བྱུང་ཡོད་འདུག
ཕྱི་ལོ་ ༢༠༠༨ ཟླ་ ༤ ཚེས་ ༢༤ ཉིན་ཉག་སྟོད་ཞི་བ་དགོན་དུ་རྒྱ་མིའི་ལས་དོན་རུ་ཁག་སླེབས་ཏེ་ཁ་སྔོན་སྐད་འབོད་བྱེད་མཁན་གྱི་མི་སུ་ཡིན་རྩད་གཅོད་དང༌། དགོན་པའི་སྟེང་དུ་རྒྱ་མིའི་དར་དམར་བསྒྲེང་འཛུགས་བྱེད་དགོས་པས་དེའི་འགན་གཙོ་བོ་གྲྭ་པ་རྒན་པ་གསུམ་གྱི་འཁུར་དགོས་སྐོར་གྱི་བཙན་བཀའ་གཏོང་སྐབས། གྲྭ་མང་ནས་མི་རྩིས་སྤྲོད་དང་བཙན་བཀའ་དང་ལེན་མ་བྱས་པར་རྒྱ་གཞུང་ལ་ཞི་རྒོལ་གྱི་འབོད་ཚིག་བསྒྲོགས་པའི་གནས་ཚུལ་བྱུང༌།
ཕྱི་ལོ་ ༢༠༠༨ ཟླ ༤ ཚེས་༢༦ ཉིན་ཁ་པར་བརྒྱུད་ནས་གནས་ཚུལ་གོ་གསལ་ལྟར་ན། ཉེ་སྔོན་བཙོན་ནས་གློད་གྲོལ་ཐོབ་པའི་ཏྲེ་བོ་ངང་སྒང་བཙུན་དགོན་དང༌། མཁར་གསུམ་བཙུན་དགོན་གྱི་བཙུན་མ་རྣམས་མགྱོགས་མྱུར་དགོན་པར་འབྱོར་དགོས་པར་མ་ཟད། བཙུན་དགོན་ཁག་གཉིས་ཀྱི་ནང་དུ་རིག་གནས་གསར་བརྗེ་སྐབས་བཞིན་རྒྱ་སྐད་དུ་༼བྱང་ཤིང་པ་༽ཟེར་བ་འཛུགས་རྒྱུ་ཡིན་ཞེས་བསྒྲགས་གཏམ་སྤེལ་ཡོད་འདུག་པ་དང༌། དེ་རྗེས་༼བྱང་ཤིང་པ་༽ཟེར་བའི་ཆབ་སྲིད་ཀྱི་སློབ་སྦྱོང་སྤྲོད་སྐབས་སུ་རྒས་འཁོགས་ཁ་ཤས་མ་གཏོགས་གཞན་ཡོང་མཁན་རག་མི་འདུག་ལ། བཙོན་ནས་གློད་གྲོལ་ཐོབ་པའི་བཙུན་མ་རྣམས་ཀྱིས་དགོན་པའི་ནང་དུ་འཛོམས་དགོས་པའི་བཀའ་རྒྱལ་ཉན་འཇོག་མ་བྱས་པར་བརྟེན། དེ་ནས་བཟུང་གཞུང་གི་བཀོད་སྒྲིག་མ་བྱུང་བར་མི་སུ་ཡིན་རུང་དགོན་པ་ནང་དུ་འདུ་འཛོམས་བྱ་མི་ཆོག་པའི་བཙན་བཀའ་བཏང་ཡོད་འདུག་པ་དང༌། སྐབས་དེར་བཙོན་འོག་ཏུ་བཀག་ཉར་བྱས་པའི་བཙུན་མ་གྲངས་ ༡༧ ལ་ཁ་བྲལ་རིང་ལུགས་ཀྱི་བྲན་གཡོག་དང༌། མེས་རྒྱལ་གཏོར་བཤིག་གཏོང་མཁན་སོགས་ཀྱི་མིང་ངན་སྣ་ཚོགས་བསྙད་དེ་ཁོང་རྣམས་ཀྱི་འདྲ་པར་དང་བཅས་རྫོང་གསར་འགྱུར་བརྙན་འཕྲིན་ཐོག་བསྟན་པ་སོགས་བྱས་ཡོད་འདུག
ཕྱི་ལོ་ ༢༠༠༨ ཟླ་ ༤ ཚེས་མ་ངེས་པ་ཞིག་ལ་སྟོང་འཁོར་ཙེ་ར་གྲོང་ཚོ་ནས་མི་སྐྱ་བླ་མ་དོན་འགྲུབ་ཟེར་བ་ཞིག་རྒྱ་དམར་ཉེན་རྟོག་པས་ཉེས་རྡུང་ཚད་མེད་འོག་འཛིན་བཟུང་བྱས་འདུག་པ་དང༌། ཁོང་འཛིན་བཟུང་བྱ་དོན་ནི་སྟོང་འཁོར་ཞི་རྒོལ་ཆེན་མོའི་སྔོན་ནས་སྦག་སྦག་བཞོན་ཏེ་དགོན་པའི་ཕ་རོལ་གྱི་དམག་མིའི་སྒོ་སྲུང་ཐད་ཀར་ཕྱིན་ཏེ་སྡང་མིག་བལྟ་བ་དང་སྦག་སྦག་སྐད་ཆེན་པོ་བྱས་ཏེ་ཡར་མར་རྒྱུགས་པ་སོགས་མ་འདོད་བའི་རྣམ་འགྱུར་བསྟན་པ་སོགས་བྱས་པ་མ་ཚད། དེ་རྗེས་སྟོང་འཁོར་ཞི་རྒོལ་ཆེན་མོའི་སྐབས་ལའང་ཞི་རྒོལ་གྱི་གཙོ་གྲས་བྱས་ཏེ་ངུ་ངག་གི་སྐད་འབོད་ཤུགས་ཆེར་བྱས་པ་སོགས་ཀྱི་རྐྱེན་ལས་འཛིན་བཟུང་བྱས་པ་ཞིག་རེད་འདུག འཛིན་བཟུང་བྱས་པ་ནས་ད་བར་བཙོན་འོག་ཏུ་གནས་མུས་ཡིན་ཡང་དུས་བཀག་བཙོན་འཇུག་གི་ཁྲིམས་ཐག་བཅད་ཡོད་མེད་སོགས་ཀྱི་གནས་ཚུལ་གསལ་པོར་མ་བྱུང༌། ཁོང་ནི་སྟོང་འཁོར་ཟླ་ཁོག་བསོ་ཐོག་མདའ་ཤང༌། ཙེ་ར་གྲོང་ཚོ་ནས་ཕ་ཆོས་སྐྱོང་སྐྱབས་དང༌། མ་ཐུབ་བསྟན་དཔའ་མོ་གཉིས་སུ་ཕྱི་ལོ་ ༡༩༨༦ ལོ་ཡས་མས་ཤིག་ལ་སྐྱེས་ཤིང་ད་སྐབས་རང་ལོ་ ༢༣ ཙམ་ཡིན་འདུག
ཕྱི་ལོ་ ༢༠༠༨ ཟླ་ ༤ ཚེས་མ་ངེས་པ་རེས་གཟའ་ཉི་མའི་ཉིན་ཞིག་ལ་དཀར་མཛེས་དགེ་མ་བྲག་དགོན་གྱི་བཙུན་མ་ཕ་མ་གཅིག་པའི་སྤུན་མགོན་པོ་ལྷ་མོ་དང༌། ཉི་མ་དབང་མོ་གཉིས་དགོན་པ་ནས་ཁྱིམ་དུ་གུང་སང་ལ་ཕྱིན་ཏེ་དགོང་མོ་ཡར་ལོག་ཡོང་སྐབས༌། ཁུང་རུང་གྲོང་པའི་ཉེ་འགྲམ་དུ་ཉེན་རྟོག་པས་ལམ་སྒུག་བརྒྱབས་ཏེ་ཁོང་གཉིས་ལ་བོད་དོན་སྐོར་གྱི་སྐད་ཆ་འདྲ་མིན་བཤད་པ་སོགས་ཀྱི་ཉེས་འཛུགས་འོག་འཛིན་བཟུང་གིས་བཙན་ཁྲིད་བྱས་ཏེ་ཟླ་བ་ ༥ ཙམ་གྱི་རིང་དཀར་མཛེས་བཙོན་ཁང་དུ་བཀག་ཉར་གྱིས་སྡུག་སྦྱོར་ཚད་མེད་མྱོང་དགོས་བྱུང་མཐར་ཕྱི་ཟླ་ ༩ པའི་ནང་གློད་གྲོལ་བཏང་ཡོད་འདུག བཙུན་མ་མགོན་པོ་ལྷ་མོ་དང༌། ཉི་མ་དབང་མོ་གཉིས་ནི། དཀར་མཛེས་ཐིང་ཁ་ཤང༌། ཇོ་ཁང་ནང་གྲོང་ཚོ་ནས་ཕ་བློ་བཟང་རྡོ་རྗེ་དང༌། མ་སྒྲོན་དགའ་གཉིས་སུ་སྐྱེས་ཤིང༌། མགོན་པོ་ལྷ་མོ་ད་སྐབས་རང་ལོ་ ༣༣ དང༌། ཉི་མ་དབང་མོ་རང་ལོ་ ༢༨ ཡིན འདུག་ལ། ཁོང་གཉིས་ཟླ་བ་ལྔ་ཙམ་གྱི་རྗེས་སུ་གློད་གྲོལ་ཐོབ་འདུག་ནའང༌། ཞི་རྒོལ་བ་གཞན་དང་གཅིག་མཚུངས་ཀྱི་ཉིན་ ༡༠ རེ་ནང་ཉེན་རྟོག་ལས་ཁུངས་སུ་འབྱོར་ཐོ་འགོད་མཁན་འགྲོ་དགོས་ཀྱི་ཡོད་འདུག མེ་མདའི་དྲག་ཆར་འབེབས་པའི་གཤིན་ཐང་ནས༎ བདེན་པའི་དར་ཆེན་འཕྱར་བའི་ཕུ་ནུ་ཚོ༎ ཚེ་སྲོག་ཁྲག་གིས་སྦག་པའི་སྐྱོ་གར་འདི༎ བསམ་ན་དམར་ཆུང་སེམས་ཀྱིས་བཟོད་ཐབས་བྲལ༎
སྤྱི་ཟླ་ལྔ་པའི་ཞི་རྒོལ་ཆེན་མོ། ཞི་བའི་རླབས་རིས་བརྩེགས་པའི་མེ་ལྕེ་ཡིས༎ དྲག་པའི་མཚོན་ཆ་བསྲེགས་པའི་ལོ་རྒྱུས་བསྐྲུན༎ ཕྱི་ལོ་ ༢༠༠༨ ཟླ་ ༥ པའི་ནང་ཞི་རྒོལ་ཐེངས་ ༣༤ བྱས་པ།
ཕྱི་ལོ་ ༢༠༠༨ ཟླ་ ༥ ཚེས་མགོར་སྟོང་འཁོར་འབྲུ་ཡག་གྲོང་ཚོ་ནས་རྡོ་རྗེ་རྒྱལ་མཚན་དང༌། ཡོན་ཏན་ནོར་བུ་གཉིས་དཀར་མཛེས་ཉེན་རྟོག་པས་སྟོང་འཁོར་དགོན་གྱི་ཕ་རོལ་རྒྱ་གཞུང་གི་ལས་ཁུངས་ཡོད་ས་ནས་འཛིན་བཟུང་བྱས། ཁོང་གཉིས་འཛིན་བཟུང་བྱ་དོན་ནི། ཕྱི་ལོ་ ༢༠༠༨ ཟླ་ ༤ ཚེས་ ༣ ཉིན་སྟོང་འཁོར་ཞི་རྒོལ་ཆེན་མོའི་ནང་དུ་མཉམ་ཞུགས་ཀྱིས་རྒྱ་གཞུང་ལ་ངོ་ལོག་བྱས་པས་ནག་ཉེས་བཙུགས་ཡོད་འདུག་ཅིང༌། འཛིན་བཟུང་མ་བྱས་སྔོན་ཁོང་གཉིས་ལ་བསོ་ཐོག་མདའ་ཤང་དུ་འདྲི་རྩད་ཐེངས་གསུམ་ཙམ་བྱས་ཡོད་འདུག ཐེངས་གསུམ་པའི་སྐབས་འཛིན་བཟུང་བྱས་ཏེ་ཕྱི་ལོ་ ༢༠༠༨ ཟླ་ ༤ ཡས་མས་བར་དཀར་མཛེས་རྫོང་གི་བཙོན་ཁང་སོགས་སུ་བཀག་ཉར་བྱས། དེ་རྗེས་ཡོན་ཏན་ནོར་བུ་ལ་ཛ་དྲག་གི་ནད་གཞི་ཞིག་ཕོག་སྟབས་རྒྱ་གཞུང་ནས་འགན་ལེན་མ་ཐུབ་པར་གློད་གྲོལ་གཏང་དགོས་བྱུང་ཡོད་འདུག ༡༽ རྡོ་རྗེ་རྒྱལ་མཚན་ནི། སྟོང་འཁོར་ཟླ་ཁོག་བསོ་ཐོག་མདའ་ཤང༌། འབྲུ་ཡག་གྲོང་ཚོ་ནས་ཕ་བློ་བཟང་འཇམ་དཔལ༼བློ་དབྱངས༽དང༌། མ་ནོར་འཛིན་སྐྱིད་གཉིས་སུ་ཕྱི་ལོ་ ༡༩༦༦ ལོར་སྐྱེས་ཤིང་ད་སྐབས་རང་ལོ་ ༤༣ ཡིན་འདུག་པ་དང༌། ཁོང་གོང་གསལ་བཞིན་ད་བར་གང་སར་རྩད་ཞིབ་བྱས་ཀྱང་འདི་ཡོད་འདི་མེད་ཙམ་ཡང་ཤེས་རྟོགས་མ་བྱུང་བ་གར་སོང་ཆ་མེད་དུ་གྱུར་ཡོད་འདུག། ༢༽ ཡོན་ཏན་ནོར་བུ་ནི། སྟོང་འཁོར་ཟླ་ཁོག་བསོ་ཐོག་མདའ་ཤང༌། བསོ་རིང་གྲོང་ཚོ་ནས་ཕ་ཚེ་འདས་ཡེ་དགའ་ལགས་ཀྱི་བུར་ཕྱི་ལོ་ ༡༩༥༩ ལོ་ཡས་མས་ཤིག་ལ་སྐྱེས་ཤིང་ད་སྐབས་རང་ལོ་ ༥༠ ཙམ་ཡིན་འདུག་པ་དང༌། ཁོང་འཛིན་བཟུང་བྱས་པ་ནས་བཟུང་བཙོན་འོག་ཏུ་སྡུག་སྦྱོར་སོགས་ཀྱིས་རྐྱེན་ཛ་དྲག་གི་ནད་གཞི་ཞིག་ཕོག་སྟབས། རྒྱ་གཞུང་ནས་སྲོག་ཉེན་ལ་འགན་ལེན་མ་ཐུབ་པར་ལོ་འཁོར་གཅིག་མ་ཟིན་ཙམ་ནས་གློད་གྲོལ་གཏང་དགོས་བྱུང་འདུག།
ཕྱི་ལོ་ ༢༠༠༨ ཟླ་ ༥ ཚེས་ ༡ ཉིན་བྲག་མགོ་རྦ་དག་བཙུན་དགོན་གྱི་ཉེ་འགྲམ་གཞུང་ལམ་གཡས་གཡོན་གྱི་ལྕང་མའི་ངོས་སུ་ལེ་དབར་གཉིས་ཙམ་གྱི་སར་བོད་རྒྱ་ཡིག་རིགས་གཉིས་ཀྱིས་བྲིས་པའི་བོད་རང་བཙན་གྱི་ཡིག་ཆ་འབོར་ཆེན་ཞིག་རླུང་རྟ་ལྟར་ཕྲེང་བ་བསྒྲིགས་ཏེ་བཏགས་ཡོད་པར་བརྟེན། རྒྱ་གཞུང་གི་ལས་བྱེད་པས་དགོན་དེའི་འགན་ཁུར་བ་རྣམས་བྲག་འགོ་རྫོང་དུ་འབོད་འགུགས་ཀྱིས་འདྲི་རྩད་བྱས་པ་དང༌། དེ་རྗེས་དགོན་པར་ལས་དོན་རུ་ཁག་ཡོང་སྟེ་སློབ་གསོའི་ཚོགས་འདི་འཚོགས་སྐབས། བཙུན་མ་ཚོས་མ་ཉན་པར་རིམ་བཞིན་ཕྱི་ལ་ཐོན་ཏེ་མཐར་སློབ་གསོ་རྒྱག་ཡུལ་མེད་པར་གྱུར་པ་སོགས་ཀྱི་གནས་ཚུལ་བྱུང་འདུག གནས་ཚུལ་དེ་དག་མ་བྱུང་སྔོན་ནས་བྲག་མགོ་དགོན་གྱི་དགེ་འདུན་པ་ཚོས་ཞི་རྒོལ་སོགས་བྱས་པར་བརྟེན། བྲག་མགོ་རུ་རྒྱ་གཞུང་གི་དམག་མི་འབོར་ཆེན་འབྱོར་ཟིན་པ་མ་ཟད། ལྕགས་འཁྲབ་འཁོར་ལོ་སོགས་ཀྱང་འབྱོར་ཏེ་བྲག་མགོ་རྫོང་གི་ཉེ་འགྲམ་གྱི་མགོ་བཅད་ཐང་དུ་བཞག་ཡོད་པ་དང༌། ཉིན་ལྟར་མཁའ་ལམ་ནས་དམག་མིའི་ཐད་འཕུར་གནམ་གྲུ་རྣམས་འཕུར་བསྐྱོད་ཀྱིས་བྱ་ར་བྱས་ཏེ་ཞི་རྒོལ་འགོག་སྲུང་དང་སོ་ལྟ་སོགས་བྱས་ཡོད་པའི་གནས་ཚུལ་ཡང་ཐོན་འདུག། བོད་མི་རྣམས་ཀྱིས་འཚེ་མེད་ཞི་བའི་ལས་འགུལ་སྤེལ་ཀྱང་རྒྱ་གཞུང་གིས་ཡ་ང་སྙིང་རྗེ་མེད་པའི་ཁྲག་དྲི་བྲོ་བའི་དྲག་གནོན་བྱས་པ་མ་ཟད། མཚོན་ཆ་གང་ཡང་ལག་ཏུ་ཐོགས་མེད་པའི་མི་སེར་དཀྱུས་མ་རྣམས་ཀྱི་ཐོག་ཏུ་མཐའ་སྲུང་དམག་མི་དང༌། མེ་སྒྱོགས་ཅན་གྱི་ལྕགས་འཁྲབ་འཁོར་ལོ་སོགས་བཏང་ཡོད་འདུག། མི་སེར་ཚོའི་ཞི་རྒོལ་ལ་གཏུམ་དྲག་དམག་མིས་དྲག་གནོན་བྱས་པས་ཞི་རྒོལ་བ་ཚོ་དང་དམག་མི་གཉིས་ཀྱི་བར་ཆ་མི་སྙོམས་པའི་ཧེ་བག་ཆེན་པོ་ཤོར་པ་འདིས་རྒྱ་ནག་གཞུང་གི་གཡོ་སྒྱུ་དང༌། རང་རེའི་བོད་མི་ཚོར་གཟུང་བའི་སྲིད་ཇུས་ངན་པ་རྣམས་ཇི་ལྟར་སྦས་གསང་བྱས་ཀྱང་དམར་རྗེན་དུ་བཏོན་པ་མ་རེད་དམ། བཙུན་དགོན་གྱི་ངོ་རྒོལ་དེ་དག་བྱུང་རྗེས་དམག་མི་རྣམས་ཀྱིས་བཙུན་མ་ཡོངས་རྫོགས་བཙུན་དགོན་བསམ་གཏན་གླིང་དུ་བཙན་བཀག་བྱས་ཤིང༌། རྦ་དག་བཙུན་དགོན་གྱི་མཐའ་ནས་དམག་གིས་བསྐོར་ཞིང་དགོན་པའི་སྒོ་ཆེན་ལ་ཤིང་གི་རྭ་སྐོར་ཀྱག་ཀྱོག་ཕྱི་ནང་མང་པོར་བཟོས་ནས་བཙུན་མ་རྣམས་ཐད་ཀར་ཕྱི་རུ་ཤོར་མི་ཐུབ་པར་བྱས་ཏེ། ཉིན་ ༡༩ རིང་ལ་རྒྱལ་གཅེས་རིང་ལུགས་པའི་སློབ་གསོ་ཟེར་བ་དེ་སྤེལ་ནས་བཙུན་མ་རྣམས་ལ་བཙན་ཤེད་ཀྱིས་རྒྱལ་བ་རིན་པོ་ཆེ་ལ་མཚན་སྨད་སྐུར་འདེབས་ཞུ་བཅུག་ཀྱང་སུས་ཀྱང་དང་ལེན་མ་བྱས་པར་བརྟེན། མཐར་ཕྱི་ལོ་ ༢༠༠༨ ཟླ་ ༦ ཚེས་ ༢༧ ཉིན་ཕྱི་དྲོ་ཚོུད་བཞི་པ་ཡས་མས་ཙམ་ལ་དཀོན་གཉེར་གཅིག་མ་གཏོགས་གཞན་ཚང་མ་རེར་བཞིན་ཐོ་འགོད་བྱས་ཏེ། སོ་སོའི་ནང་མི་རྣམས་ལ་རྩིས་སྤྲོད་ཀྱིས་དགོན་པ་ནས་ཕྱིར་ཕུད་བྱས་པ་སོགས་ཀྱི་གནས་ཚུལ་བྱུང༌།
ཕྱི་ལོ་ ༢༠༠༨ ཟླ་ ༥ ཚེས་ ༢ ཉིན་བྲག་མགོ་ནས་དཔོན་རིགས་མཐོ་གྲས་ཀྱི་བུ་ཕྲུག་མཐོ་འབྲིང་སློབ་མ་བུ་གཉིས་དང༌། བུ་མོ་གཉིས་བཅས་ན་གཞོན་བཞིས་རྒྱ་གཞུང་ལ་ངོ་རྒོལ་གྱི་འབོད་ཚིག་འདྲ་མིན་སྒྲོག་བཞིན་ཞི་རྒོལ་བྱས་པར་བརྟེན། རྒྱ་དམར་ཉེན་རྟོག་པས་ཉེས་རྡུང་ཚད་མེད་གཏོང་བཞིན་འཛིན་བཟུང་གིས་བཙོན་འཇུག་བྱས་པ་སོགས་ཀྱི་གནས་ཚུལ་བྱུང་འདུག་ནའང་ཞིབ་ཕྲའི་གནས་ཚུལ་གསལ་པོར་མ་བྱུང༌།
ཕྱི་ལོ་ ༢༠༠༨ ཟླ་ ༥ ཚེས་ ༣ ཉིན་བྲག་མགོ་ནས་བྱེས་པ་ཆུང་ཆུང་རང་ལོ་བརྒྱད་ཅན་བསྟན་འཛིན་ཟེར་བ་ཞིག་ཕ་རྒན་གྱི་ལག་ཏུ་ཁྲིད་ནས་རྫོང་གི་སྲང་ལམ་དུ་འགྲོ་སྐབས་རྒྱ་དམག་ཕོན་ཆེན་མཐོང་དུས་བུ་ཕྲུག་དེས་ བྱབྱ ཁྱོད་ཚོ་ང་ཚོའི་ལུང་པར་སྐྱག་པ་ཟ་བར་སླེབས་པ་ཡིན་པས། ཁྱོད་ཚོ་གདོན་འདྲེ་རེད། མི་གསོད་ཀྱིན་འདུག། མི་རྡུང་གིན་འདུག། ཅེས་སོགས་ཀྱི་ཁ་རྡུང་དྲག་པོ་བཏང་ནས་མཆིལ་མ་གཡུག་པ་སོགས་བྱས་སྐབས། ཕས་བུའི་ལག་པ་འཇུས་ཏེ་ཕྱིར་ཁྲིད་དུས་ཕྱིར་ལྟས་ཀྱིས་ བྱབྱ ངོ་ཚ་མེད་པ་ཁྱོད་ཚོ། ཞབས་འདྲེན། གདོན་འདྲེ། ཞེས་སོགས་ངུ་བཞིན་ཁ་རྡུང་བཏང་བ་མཐོང་མཁན་གྱི་བོད་མི་མ་ཟད་རྒྱ་མིའི་ཚོང་པ་ཚོས་ཀྱང་མིག་ཆུ་གཏོང་གིན་འདུག་ཟེར། ཕྱིས་སུ་རྒྱ་གཞུང་གིས་ཕྲུ་གུ་ཆུང་ཆུང་དེར་ངན་སྐུལ་བྱེད་མཁན་ཡོད་རེད་མ་གཏོགས་ཁོང་པས་དེ་ལྟར་བཤད་ཤེས་ཀྱི་མ་རེད་ཅེས་ཕྲུ་གུ་དང་ནང་མི་བཅས་སུ་ཡིན་རྩད་ཞིབ་བྱས་འདུག་ཀྱང༌། ས་གནས་ཡུལ་མི་ཚོས་གསང་བ་དམ་འཛིན་བྱས་ཏེ་སུས་ཀྱང་དེ་སྐོར་རྩིས་སྤྲོད་མཁན་རག་མི་འདུག། གནད་དོན་དེས་བོད་མི་རྣམས་རང་དབང་དང་ཐོབ་ཐང་མེད་པར་བཙན་གནོན་ཁོ་ནའི་འོག་སྡོད་དགོས་བྱུང་སྟབས་བྱེས་པ་ཆུང་ངུ་ཚོའི་བསམ་བློའི་ནང་དུའང་རྒྱ་དམར་ལ་འཁོན་འཛིན་དང་མི་རིགས་ཀྱི་ལ་རྒྱས་བཅིངས་པ་མཚོན་ཡོད།
ཕྱི་ལོ་ ༢༠༠༨ ཟླ་ ༥ ཚེས་ ༧ ཉིན་གྱི་ཉིན་གུང་ཕྱག་ཚོད་ ༡ དང་སྐར་མ་ ༣༣ ཐོག་དཀར་མཛེས་བྲག་དཀར་དགོན་གྱི་བཙུན་མ་ལྷག་པ་ཆོས་འཛོམས༼ལྷ་ཕྲུག་༽དང༌། བུད་མེད་པད་པད་༼པདྨ་ཆོས་མཚོ༽གཉིས་ཀྱིས་དཀར་མཛེས་རྫོང་ཐོག་ཁྲོན་བོད་གཞུང་ལམ་གྱི་འཇའ་ཚོན་ཟམ་པ་ཡོད་སར་ཕྱིན་ཏེ། ཡིག་ཆ་འབོར་ཆེན་འགྲེམས་སྤེལ་བྱེད་བཞིན་ཞི་རྒོལ་གྱིས་སྐད་འབོད་ཤུགས་ཆེར་བྱས་སྐབས་ཉེན་རྟོག་པས་ཉེས་རྡུང་ཚད་མེད་གཏོང་བཞིན་འཛིན་བཟུང་བྱས་ཏེ་ལྕགས་ཟམ་རྫོང་གི་བཙོན་ཁང་ཞིག་གི་ནང་བཀག་ཉར་བྱས་པ་དང༌། དེ་རྗེས་ཕྱི་ལོ་ ༢༠༠༨ ཟླ་ ༡༡ ཚེས་ ༦ ཉིན་ཟི་ཁྲོན་ཞིང་ཆེན་དཀར་མཛེས་ཁུལ་འབྲིང་རིམ་མི་དམངས་ཁྲིམས་ཁང་གིས་ཁོང་གཉིས་ཀར་དུས་བཀག་བཙོན་འཇུག་ལོ་ ༤ རེར་དང༌། ཆབ་སྲིད་ཁེ་དབང་ལོ་ ༢ རེར་འཕྲོག་རྒྱུའི་ཁྲིམས་ཐག་བཅད་དེ་རྒྱ་ནག་ཁྲེན་ཏུའུ་ཕྱོགས་ལམ་ཆ་ཡཱས་ཟེར་བའི་བཙོན་ཁང་ཞིག་ནང་བཀག་ཉར་བྱེད་མུས་ཡིན། ཁོང་གཉིས་ཀྱིས་ངོ་རྒོལ་བྱེད་དགོས་དོན་ནི་རྒྱ་ནག་སྲིད་གཞུང་ནས་ཡུལ་མི་དང་དགོན་སྡེ་ཁག་བཅས་ལ་བཙན་ཤེད་ཀྱིས་རྒྱལ་གཅེས་ཆོས་གཅེས་ཟེར་བའི་མིང་ཐོག་ནས་ྋགོང་ས་མཆོག་ལ་མཚན་སྨད་དང་སྒྲོ་སྐུར་ཞུར་བཅུག་པ་སོགས་གདུག་རྩུབ་ཀྱིས་སྲིད་ཇུས་ལ་སེམས་ཀྱིས་མ་བཟོད་པར་འུ་ཐུག་ཐབས་ཟད་ཀྱིས་ཞི་རྒོལ་བྱས་པ་ཞིག་ཡིན་ཞེས་བཤད་ཡོད་འདུག། ༡༽ བཙུན་མ་ལྷག་པ་ཆོས་འཛོམས་༼ལྷ་ཕྲུག༽ནི། དཀར་མཛེས་ཁྲེན་ལྭ་ཤང༌། རྫོང་ཐོག་སྡེ་མགོན་ཁང་གི་ཉེ་འགྲམ་སྡེ་པ་བ་ཞེས་པའི་གྲོང་ཚོ་ནས་ཕ་མངོན་དགའ་དང༌། མ་དགེ་ལེགས་གཉིས་སུ་ཕྱི་ལོ་ ༡༩༨༣ ལོར་སྐྱེས་ཤིང་ད་སྐབས་རང་ལོ་ ༢༥ ཡིན་འདུག་པ་དང༌། ཁོ་མོ་འཛིན་བཟུང་བྱས་རྗེས་དུས་བཀག་བཙོན་འཇུག་ལོ་ ༤ ཁྲིམས་ཐག་བཅད་དེ་ད་བར་བཙོན་འོག་ཏུ་གནས་མུས་ཡིན་འདུག། ༢༽ བུད་མེད་པད་པད་༼པདྨ་ཆོས་མཚོ་༽ནི། དཀར་མཛེས་ཀཿབྲག་ཤང༌། བེན་བདེ་སྒང་གྲོང་ནས་ཕ་རིན་ཆེན་བཟང་པོ་དང༌། མ་མཁའ་འགྲོ་ལྷ་མོ་གཉིས་སུ་ཕྱི་ལོ་ ༡༩༨༠ ལོ་ཡས་མས་ཤིག་ལ་སྐྱེས་ཤིང་ད་སྐབས་རང་ལོ་ ༢༩ ཙམ་ཡིན་འདུག་པ་དང༌། ཁོ་མོ་འཛིན་བཟུང་བྱས་རྗེས་དུས་བཀག་བཙོན་འཇུག་ལོ་ ༤ ཁྲིམས་ཐག་བཅད་དེ་ད་བར་བཙོན་འོག་ཏུ་གནས་མུས་ཡིན་འདུག
ཕྱི་ལོ་ ༢༠༠༨ ཟླ་ ༥ ཚེས་ ༧ ཉིན་དཀར་མཛེས་ཁུལ་སྤྱི་བདེ་ཅུས་ཀྱི་༢༠༠༨འཇུ་བཟུང་བཀའ་རྒྱ་ཨང་ ༠༡ པོ། ཞེས་པ་ཞིག་བཀྲམ་ནས་རྫོང་ཁག་སོ་སོའི་སྤྱི་བདེ་ཅུས་དང་སྤྱི་བདེ་ཡན་ལག་ཅུས། ཤང་དང་གྲོང་རྡལ་སོ་སོའི་སྤྱི་བདེ་མངགས་གཏོང་ཁང༌། ༢༠༠༨ ཕྱི་ཟླ་ ༣ པ་ནས་བཟུང༌། མི་རིགས་ཁ་བྲལ་གཏོང་མཁན་ཆེས་ཉུང་ཤས་ཤིག་གིས་བོད་ཁུལ་དུ་རྒྱལ་ཁབ་ཀྱི་བདེ་འཇགས་ལ་གནོད་འཚེ་བཏང་བའི་དོན་རྐྱེན་བྱུང་ནས་མི་སྣ་ཤི་རྨས་དང་རྒྱུ་ནོར་ལ་གྱོང་གུད་ཚབས་ཆེན་བཟོས་ཡོད། རྒྱལ་ཁབ་ཀྱི་བདེ་འཇགས་ལ་གནོད་འཚེ་ཚབས་ཆེན། ཆབ་སྲིད་བརྟན་བརླིང་ལ་ཤུགས་རྐྱེན་ཚབས་ཆེན། སྤྱི་ཚོགས་བདེ་འཇགས་ཀྱི་སྒྲིག་ལམ་ལ་གཏོར་བཤིག་ཚབས་ཆེན། མི་དམངས་མང་ཚོགས་ཀྱི་ཚེ་སྲོག་དང་རྒྱུ་ནོར་ལ་གནོད་པ་ཚབས་ཆེན་བཟོས་པ་རེད། ཞིབ་བཤེར་བྱས་པར་བརྒྱུད། ཚེ་རིང་ནད་མེད་སོགས་མི་ ༣༦ ལ་ནག་ཉེས་བསགས་པའི་དོགས་གཞི་ཡོད་ཅིང༌། ད་ལྟར་མི་༣༦ དེ་བྲོས་བྱོལ་བྱེད་བཞིན་ཡོད་པ་རེད། འཛིན་བཟུང་བཀའ་རྒྱ་དེ་ས་གནས་སོ་སོའི་སྤྱི་བདེ་ལས་བྱེད་པའི་ལག་ཏུ་འབྱོར་རྗེས། དུས་ཐོག་ཏུ་འཇུ་བཟུང་བྱ་རྒྱུའི་ལས་ཀ་བཀོད་སྒྲིག་བྱས་པ་དང༌། དོགས་ཡོད་ཉེས་ཅན་མཐོང་ཚེ་དེ་མ་ཐག་ཏུ་བཀག་ཉར་བྱེད་དགོས། ཁུངས་སྣེ་རྙེད་མཁན་གྱི་ཐེར་འདོན་གོང་ཞུ་བྱེད་མཁན་དང༌། འཇུ་བཟུང་བྱེད་པར་བྱས་རྗེས་ཡོད་མཁན་གྱི་ལས་ཁུངས་དང་མི་སྒེར་ལ་བྱ་དགའ་ངེས་ཅན་ཞིག་སྟེར་རྒྱུ་ཡིན། རང་འགུལ་གྱིས་རང་ཉེས་རང་ཞུ་བྱེད་མཁན་གྱི་དོགས་ཡོད་ཉེས་ཅན་ལ་བཅའ་ཁྲིམས་ལྟར་ཐག་གཅོད་གུ་ཡངས་བྱ་རྒྱུ་ཡིན། ཞེས་སོགས་འབྲེལ་བ་བྱེད་ཡུལ་དཀར་མཛེས་ཁུལ་སྤྱི་བདེ་ཅུས་དང༌། དཀར་མཛེས་རྫོང་སྤྱི་བདེ་ཅུས། གསེར་རྟ་རྫོང་སྤྱི་བདེ་ཅུས། བྲག་མགོ་རྫོང་སྤྱི་བདེ་ཅུས་བཅས་ཀྱི་ཁ་པར་ཨང་གྲངས་སོགས་བཀོད་པའི་འཛིན་བཟུང་བཀའ་རྒྱའི་ནང་གསལ། དཀར་མཛེས་ནས་ཡིན་པ་མི་གྲངས་ ༥ དང༌། ལྕོག་རི་ནས་ཡིན་པ་མི་གྲངས་ ༤ བཅས་ཀྱི་པར་དང་གཟུགས་ཀྱི་དབྱིབས་སོགས་ཀྱང་གསལ་པོ་བཀོད་དེ་ས་གནས་གང་སར་ཁྱབ་བསྒྲགས་ཀྱིས་འགྲེམས་སྤེལ་བྱས་པ་སོགས་ཀྱི་གནས་ཚུལ་བྱུང༌། འཛམ་གླིང་གི་སྐྱེ་བོ་རྣམས་གཟིགས་དང༌། རྒྱུ་ནོར་དང་གསོད་རྨས། བདེ་འཇགས་དང་གནོད་འཚེ་སོགས་མ་ལུས་པ་རྒྱ་གཞུང་ནས་བྱས་དང་བྱེད་བཞིན་དུ། ད་དུང་བོད་མི་མང་ལ་བསྙོན་འཛུགས་བྱེད་པ་འདིའི་རིགས་ནི་མི་སྤྱོད་ལས་འདས་པའི་བཙན་ཤེད་ཅིག་མ་རེད་དམ།
ཕྱི་ལོ་ ༢༠༠༨ ཟླ་ ༥ ཚེས་ ༡༡ ཉིན་དཀར་མཛེས་བྲག་དཀར་དགོན་གྱི་བཙུན་མ་ཐུབ་བསྟན་སྒྲོལ་མ་དང༌། བསོད་ནམས་ལྷ་མོ་གཉིས་ཀྱིས་དཀར་མཛེས་རྫོང་གི་ཁྲོམ་གཞུང་དུ་རྒྱ་གཞུང་ལ་ཞི་རྒོལ་གྱི་འབོད་ཚིག་འདྲ་མིན་སྒྲོག་བཞིན་ངོ་རྒོལ་བྱེད་སྐབས་དྲག་ཆས་ཉེན་རྟོག་པ་དང༌། དམག་མིས་ཉེས་རྡུང་ཚད་མེད་གཏོང་བཞིན་འཛིན་བཟུང་གིས་བཙོན་འཇུག་བྱས་པ་དང༌། དེ་རྗེས་ཕྱི་ལོ་ ༢༠༠༨ ཟླ་ ༡༡ ཚེས་ ༧ ཉིན་དཀར་མཛེས་ཁུལ་འབྲིང་རིམ་མི་དམངས་ཁྲིམས་ཁང་ནས་ཁོང་གཉིས་ལ་དུས་བཀག་བཙོན་འཇུག་ལོ་ ༤ དང་ ༣ བར་གྱི་ཁྲིམས་ཐག་བཅད་ཡོད། ༡༽ བཙུན་མ་ཐུབ་བསྟན་སྒྲོལ་མ་ནི། དཀར་མཛེས་གསེར་ཆུ་ཤང༌། གདུགས་རྭ་གྲོང་ནས་ཕ་ཡོན་ཏན་རིགས་འཛིན་དང༌། མ་ཨུ་རྒྱན་ལྷ་མོ་གཉིས་སུ་ཕྱི་ལོ་ ༡༩༦༨ ལོར་སྐྱེས་ཤིང་ད་སྐབས་རང་ལོ་ ༤༡ ཡིན་པ་དང༌། ཁོ་མོ་གོང་ཚེས་ཉིན་རོགས་པ་གཅིག་དང་མཉམ་དུ་ཞི་རྒོལ་བྱས་རྐྱེན་ལས་འཛིན་བཟུང་བྱས་ཏེ་ཕྱི་ཟླ་ ༡༡ ཚེས་ ༧ ཉིན་དཀར་མཛེས་ཁུལ་འབྲིང་རིམ་མི་དམངས་ཁྲིམས་ཁང་ནས་དུས་བཀག་བཙོན་འཇུག་ལོ་ ༤ ཁྲིམས་ཐག་བཅད་འདུག ༢༽ བཙུན་མ་བསོད་ནམས་ལྷ་མོ་ནི། དཀར་མཛེས་གསེར་ཆུ་ཤང༌། རྒྱ་ཡུང་ངོ་གཟའ་ཚང་གི་ཕ་ངག་དབང་སྐལ་བཟང་དང༌། མ་ཤེས་རབ་ལྷ་མོ་གཉིས་ལ་ཕྱི་ལོ་ ༡༩༧༦ ལོར་སྐྱེས་ཤིང་ད་སྐབས་རང་ལོ་ ༣༣ ཡིན་པ་དང༌། ཁོ་མོ་གོང་ཚེས་ཉིན་རོགས་པ་གཅིག་དང་མཉམ་དུ་ཞི་རྒོལ་བྱས་རྐྱེན་ལས་འཛིན་བཟུང་བྱས་ཏེ་ཕྱི་ཟླ་ ༡༡ ཚེས་ ༧ ཉིན་དཀར་མཛེས་ཁུལ་འབྲིང་རིམ་མི་དམངས་ཁྲིམས་ཁང་ནས་དུས་བཀག་བཙོན་འཇུག་ལོ་ ༣ གྱིས་ཁྲིམས་ཐག་བཅད་འདུག
ཕྱི་ལོ་ ༢༠༠༨ ཟླ་ ༥ ཚེས་ ༡༣ ཉིན་དཀར་མཛེས་དགོན་གྱི་གྲྭ་བློ་བཟང་བསྟན་པ་དང༌། བློ་བཟང་ཆོས་རྒྱན། དཔལ་ལྡན་ཚུལ་ཁྲིམས་༼དཔལ་ལྡན་ཚེ་རིང་༽གསུམ་གྱིས་ཞོགས་པའི་ཕྱག་ཚོད་ ༩ པའི་ཐོག་དཀར་མཛེས་རྫོང་ཐོག་ཏུ་དཔལ་ལྡན་ཚུལ་ཁྲིམས་ཀྱིས་ཉེན་རྟོག་པ་བཀག་པ་དང༌། གཞན་གཉིས་ཀྱིས་བོད་དོན་སྐོར་གྱི་ཡིག་ཆ་འབོར་ཆེན་རས་ཁུག་གཉིས་ཙམ་གནམ་ལ་གཏོར་བཞིན་འབོད་ཚིག་འདྲ་མིན་སྒྲོག་བཞིན་རྒྱ་གཞུང་ལ་ཞི་རྒོལ་བྱས་པར་བརྟེན། དྲག་ཆས་ཉེན་རྟོག་པས་ཁོང་གསུམ་ཉེས་རྡུང་ཚད་མེད་གཏོང་བཞིན་འཛིན་བཟུང་གིས་ཟླ་བ་ལྔ་ཙམ་གྱི་རིང་དཀར་མཛེས་རྫོང་ཐོག་ཏུ་བཀག་ཉར་བྱས་པ་དང༌། དེ་རྗེས་དར་རྩེ་མདོའི་བཙོན་ཁང་དུ་ཁྲིད་རྗེས་སུ་ཁོང་གསུམ་ལ་དུས་བཀག་བཙོན་འཇུག་ལོ་ ༣ ནས་ ༥ བར་གྱིས་ཁྲིམས་ཐག་བཅད་དེ་རྒྱ་ནག་ཁྲིན་ཏུའུ་གཡས་གཡོན་གྱི་བཙོན་ཁང་ཞིག་ནང་བཀག་ཉར་བྱེད་མུས་ཡིན་འདུག། ༡༽ གྲྭ་བློ་བཟང་བསྟན་པ་ནི། དཀར་མཛེས་གསེར་ཆུ་སྟེང་ཤང༌། འབུམ་ཤུག་གྲོང་སྡེ་ནས་མ་མིང་དགའ་ལགས་སུ་ཕྱི་ལོ་ ༡༩༩༡ ལོར་སྐྱེས་ཤིང་ད་སྐབས་རང་ལོ་ ༡༨ ཡིན་འདུག་པ་དང༌། གོང་གསལ་བཞིན་རོགས་པ་གཉིས་དང་མཉམ་ཞི་རྒོལ་བྱས་རྐྱེན་གྱིས་འཛིན་བཟུང་བྱས་རྗེས་སུ་ཕྱི་ལོ་ ༢༠༠༨ ཟླ་ ༡༡ ནང་དུས་བཀག་བཙོན་འཇུག་ལོ་ ༥ ལྔས་ཁྲིམས་ཐག་བཅད་དེ་རྒྱ་ནག་ཁྲིན་ཏུའུ་དན་ཡཱག་ཟེར་བའི་བཙོན་ཁང་ཞིག་ནང་བཀག་ཉར་བྱེད་མུས་ཡིན་འདུག་པ་དང༌། ཁོང་རྣམས་ལ་འཚེམ་བཟོ་བའི་ལས་ཀ་བྱེད་དུ་འཇུག་བཞིན་ཡོད་འདུག ༢༽ གྲྭ་བློ་བཟང་ཆོས་རྒྱན་ནི། དཀར་མཛེས་ཐིང་ཁ་ཤང༌། ལམ་གང་གྲོང་ལམ་གང་སྟག་མྱོན་ཚང་གི་ཕ་འཇམ་དབྱངས་མགོན་པོ་དང༌། མ་སྒྲོལ་མ་ལྷ་མོ་གཉིས་སུ་ཕྱི་ལོ་ ༡༩༩༠ ལོར་སྐྱེས་ཤིང་ད་སྐབས་རང་ལོ་ ༡༩ ཡིན་པ་དང༌། ཁོང་གིས་ཕྱི་ལོ་ ༢༠༠༨ ཟླ་ ༥ ཚེས་ ༡༣ ཉིན་དཀར་མཛེས་དགོན་གྱི་དགེ་འདུན་པ་གཉིས་དང་མཉམ་དུ་དཀར་མཛེས་རྫོང་གི་ཁྲོམ་གཞུང་དུ་ཞི་རྒོལ་བྱས་རྐྱེན་འཛིན་བཟུང་བྱས་རྗེས་སུ། ཕྱི་ལོ་ ༢༠༠༨ ཟླ་ ༡༡ ནང་དུས་བཀག་བཙོན་འཇུག་ལོ་ ༥ ཁྲིམས་ཐག་བཅད་དེ་རྒྱ་ནག་ཁྲིན་ཏུའུ་དན་ཡཱག་ཟེར་བའི་བཙོན་ཁང་ཞིག་ནང་སྐྱེལ་ཡོད་པའི་གནས་ཚུལ་ཕྱི་ལོ་ ༢༠༠༩ ཟླ་ ༡ ཚེས་ ༢༤ ཉིན་ནང་མིས་ཁ་པར་བརྒྱུད་གོ་ཐོས་བྱུང་བ་དང༌། དེ་རྗེས་ཕྱི་ཟླ་ ༢ ཚེས་ ༢ ཉིན་བཙོན་ཁང་དུ་ནང་མི་ཐུག་འཕྲད་དུ་ཕྱིན་ཏེ་ཕན་ཚུན་སྐད་ཆ་བཤད་རྒྱུའི་གོ་སྐབས་བྱུང་འདུག་པ་དང༌། ཁོང་རྣམས་ཀྱིས་བཙོན་ཁང་དུ་འཚེམ་བཟོ་བྱེད་བཞིན་ཡོད་འདུག། ༣༽ གྲྭ་དཔལ་ལྡན་ཚུལ་ཁྲིམས་༼དཔལ་ལྡན་ཚེ་རིང་༽ནི། དཀར་མཛེས་གསེར་ཆུ་སྟེང་ཤང༌། གསེར་ཆུ་སྟེང་ནས་ཕ་ཆོས་རྒྱལ་ཟླ་བ་དང༌། མ་བསོད་ལུ་གཉིས་སུ་ཕྱི་ལོ་ ༡༩༩༠ ལོར་སྐྱེས་ཤིང་ད་སྐབས་རང་ལོ་ ༡༩ ཡིན་པ་དང༌། ཁོང་གིས་ཕྱི་ལོ་ ༢༠༠༨ ཟླ་ ༥ ཚེས་ ༡༣ ཉིན་དཀར་མཛེས་རྫོང་ཐོག་ཏུ་ཉེན་རྟོག་པ་བཀག་འགོག་བྱས་ཏེ་རོགས་པ་གཉིས་ལ་ཆབ་སྲིད་སྐོར་གྱི་ཡིག་ཆ་འབོར་ཆེན་འགྲེམས་སྤེལ་བྱེད་བཅུག་པ་དང༌། ཁོང་གསུམ་ཀས་ཞི་རྒོལ་གྱི་འབོད་ཚིག་འདྲ་མིན་སྒྲོག་པ་སོགས་ལ་བརྟེན་འཛིན་བཟུང་གིས་བཙོན་འཇུག་བྱས་པ་དང༌། དེ་རྗེས་ཕྱི་ཟླ་ ༡༡ ནང་དུས་བཀག་བཙོན་འཇུག་ལོ་ ༣ གྱིས་ཁྲིམས་ཐག་བཅད་དེ་རྒྱ་ནག་ཁྲིན་ཏུའུ་ཕྱོགས་ཀྱི་བཙོན་ཁང་ཞིག་ནང་སྐྱེལ་ཡོད་པའི་གནས་ཚུལ་ཤེས་རྟོགས་བྱུང་རྗེས་སུ། ཕྱི་ལོ་ ༢༠༠༩ ཟླ་ ༢ པའི་ནང་བཙོན་ཁང་དུ་ནང་མི་ཐུག་འཕྲད་དུ་ཕྱིན་པ་སོགས་ཀྱི་གནས་ཚུལ་བྱུང་འདུག་ནའང༌། དེ་རྗེས་ ༢༠༠༩ ཟླ་ ༤ ཚེས་ ༢༣ ཉིན་དཀར་མཛེས་དགོན་གྱི་དགེ་འདུན་པ་གཅིག་དང༌། དེ་མིན་ཕོ་སར་གཉིས་བཅས་དང་ལྷན་དུ་གློད་གྲོལ་བཏང་ཡོད་འདུག གོང་གསལ་ཁོང་རྣམས་གློད་གྲོལ་བཏང་རྗེས་དཀར་མཛེས་རྫོང་གི་ བྱབྱ ལས་བྱེད་འགོ་གཙོ་ཞིག་གིས་བརྙན་འཕྲིན་བརྒྱུད་མི་མང་ནས་སྐད་མ་རྒྱག་པར་ཡག་པོ་བསྡད་ན་རྒྱ་གཞུང་ནས་སྲིད་ཇུས་གུ་ཡངས་བཏང་སྟེ་ཁྲིམས་ཆད་བཅད་ཟིན་ནའང་གློད་གྲོལ་གཏོང་བཞིན་ཡོད། གཞན་རྣམས་ཀྱང་མགྱོགས་པོ་གློད་གྲོལ་གཏང་རྒྱུ་ཡིན། ་ཞེས་སོགས་ཀྱིས་གསལ་བསྒྲགས་བྱས་ཡོད་འདུག
ཕྱི་ལོ་ ༢༠༠༨ ཟླ་ ༥ ཚེས་ ༡༣ ཉིན་དཀར་མཛེས་སྤང་རི་སྣ་བཙུན་དགོན་གྱི་ཉེ་འགྲམ་རྨ་ར་ཐང་ཟེར་བའི་གནམ་ཐང་རྙིང་པ་དེར་རྒྱ་ནག་གཞུང་འབྲེལ་ཐོག་ནས་བརྙན་འཕྲིན་ཞིག་པར་ལེན་བྱས་པ་དང༌། དེ་ཡང་དགོང་དྲོ་དམག་མི་རྐྱང་པ་ལས་གྲུབ་པའི་འཁྲབ་སྟོན་ཚོགས་པ་ཞིག་ནས་ལུས་ལ་གྲྭ་ཆས་སོགས་གྱོན་ཏེ་བོད་མིས་ངོ་རྒོལ་བྱས་པ་དང༌། དམག་མིར་རྒོལ་ལན་སློག་སྟེ་བཞུས་པ་སོགས་དྲག་སྤྱོད་ཀྱི་རྣམ་པ་མཚོན་པ་འཁྲབ་ཀྱིན་ཡོད་ཅིང༌། ཚོད་དཔག་བྱས་ན་གློག་བརྙན་དེ་རིམ་པས་རྒྱལ་སྤྱིའི་སྟེང་བོད་མིས་དྲག་སྤྱོད་ཀྱིས་ལས་འགུལ་སྤེལ་རྐྱེན་གྱིས་དེར་དྲག་ཆས་དམག་མི་སོགས་ནས་རང་སྲུང་ཆེད་གདོང་ལེན་བྱས་པ་ཡིན་ཚུལ་དྲིལ་བསྒྲགས་ཀྱི་ལག་ཆར་བེད་སྤྱོད་བྱེད་རྒྱུའི་འཆར་གཞིས་པར་ལེན་བྱས་པ་ཚོད་དཔག་བྱེད་བཞིན་ཡོད་འདུག
ཕྱི་ལོ་ ༢༠༠༨ ཟླ་ ༥ ཚེས་ ༡༤ ཉིན་གྱི་ཉིན་གུང་དཀར་མཛེས་དགའ་ལྡན་ཆོས་གླིང་དགོན་གྱི་བཙུན་མ་ཡེ་ཤེས་ཆོས་མཚོ་དང༌། སྒྲོན་དབྱངས། ཆོས་མཚོ་སྒྲོལ་མ་གསུམ་གྱིས་དཀར་མཛེས་རྫོང་གི་ཁྲོམ་གཞུང་དུ་ཞི་རྒོལ་གྱི་འབོད་ཚིག་འདྲ་མིན་སྒྲོག་བཞིན་ངོ་རྒོལ་ཁྲོམ་བསྐོར་བྱེད་སྐབས་དྲག་ཆས་ཉེན་རྟོག་པ་དང༌། དམག་མིས་ཉེས་རྡུང་ཚད་མེད་གཏོང་བཞིན་ས་གནས་དེ་རང་ནས་འཛིན་བཟུང་གིས་བཙོན་འཇུག་བྱས་པ་དང༌། དེ་ནས་ཟླ་བ་བདུན་བརྒྱད་ཙམ་གྱི་རྗེས་སུ་དཀར་མཛེས་འབྲིང་རིམ་མི་དམངས་ཁྲིམས་ཁང་ནས་ལོ་ ༢ དང་ཕྱེད་ནས་ ༡ དང་ཕྱེད་བར་ཁྲིམས་ཆད་བཏང་སྟེ་རྒྱ་ནག་ཁྲིན་ཏུའུ་གཡས་གཡོན་གྱི་བཙོན་ཁང་ཞིག་ནང་བསྐྱལ་ཡོད་འདུག། ༡༽ བཙུན་མ་ཡེ་ཤེས་ཆོས་མཚོ་ནི། དཀར་མཛེས་མདའ་མདོ་ཤང༌། གཙོ་གཞིས་གྲོང་ཚོ་ནས་ཕ་བྱམས་པ་ཕུན་ཚོགས་དང༌། མ་བུ་མོ་ཡ་ལུ་གཉིས་སུ་ཕྱི་ལོ་ ༡༩༧༣ ལོར་སྐྱེས་ཤིང་ད་སྐབས་རང་ལོ་ ༣༦ ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་ནས་ཟླ་བ་དྲུག་ཙམ་གྱི་རྗེས་སུ་ ༢༠༠༨ ཕྱི་ཟླ་ ༡༡ པའི་ནང་དཀར་མཛེས་ཁུལ་འབྲིང་རིམ་མི་དམངས་ཁྲིམས་ཁང་ནས་དུས་བཀག་བཙོན་འཇུག་ལོ་ ༢ དང་ཕྱེད་ཀྱིས་ཁྲིམས་ཐག་བཅད་དེ་རྒྱ་ནག་ཁྲིན་ཏུའུ་༼མན་ཡཱང་༽ཟེར་བའི་བཙོན་ཁང་ནང་དུ་བཀག་ཉར་བྱས་ཡོད་འདུག། ༢༽ བཙུན་མ་སྒྲོན་དབྱངས་ནི། དཀར་མཛེས་ཀཿབྲག་ཤང༌། ཡ་ནང་གྲོང་ཚོ་འོ་མ་ཁ་ཚང་གི་ཕ་ཕུན་ཚོགས་དབང་གྲགས་དང༌། མ་རྡོ་རྗེ་འཕགས་མོ་གཉིས་སུ་ཕྱི་ལོ་ ༡༩༧༧ ལོར་སྐྱེས་ཤིང་ད་སྐབས་རང་ལོ་ ༣༢ ཡིན་འདུག་པ་དང༌། གོང་གསལ་བཞིན་འཛིན་བཟུང་གིས་བཙོན་འཇུག་བྱས་རྗེས་ཟླ་བ་བདུན་ཙམ་གྱི་རིང་ལ་གར་སོང་ཆ་མེད་དུ་གྱུར་འདུག་པ་དང༌། དེ་རྗེས་ཕྱི་ལོ་ ༢༠༠༨ ཟླ་ ༡༢ པའི་ནང་དཀར་མཛེས་ཁུལ་འབྲིང་རིམ་མི་དམངས་ཁྲིམས་ཁང་ནས་དུས་བཀག་བཙོན་འཇུག་ལོ་ ༡ དང་ཟླ་བ་ ༩ ཁྲིམས་ཐག་བཅད་དེ་རྒྱ་ནག་ཁྲིན་ཏུའུ་ཉེ་འགྲམ་གྱི་བཙོན་ཁང་ཞིག་ནང་བཀག་ཉར་བྱེད་མུས་ཡིན་འདུག། ༣༽ བཙུན་མ་ཆོས་མཚོ་སྒྲོལ་མཆོས་མཚོནི། དཀར་མཛེས་མདའ་མདོ་ཤང༌། ཁ་ཤུལ་གྲོང་དུ་ཕ་བཀྲ་རྡོར་དང༌། མ་བུ་མོ་བློ་དགའ་གཉིས་སུ་ཕྱི་ལོ་ ༡༩༨༩ ལོ་ཡས་མས་ཤིག་ལ་སྐྱེས་ཤིང་ད་སྐབས་རང་ལོ་ ༢༠ ཙམ་ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་ནས་ཟླ་བ་བརྒྱད་ཙམ་གྱི་རྗེས་ཕྱི་ལོ་ ༢༠༠༩ ཟླ་ ༡ པོའི་ནང་དཀར་མཛེས་ཁུལ་འབྲིང་རིམ་མི་དམངས་ཁྲིམས་ཁང་ནས་དུས་བཀག་བཙོན་འཇུག་ལོ་ ༡ དང་ཕྱེད་ཀྱིས་ཁྲིམས་ཐག་བཅད་དེ་རྒྱ་ནག་ཁྲིན་ཏུའུ་༼མན་ཡཱང་༽ཟེར་བའི་བཙོན་ཁང་དུ་བཀག་ཉར་བྱས་ཡོད་འདུག།
ཕྱི་ལོ་ ༢༠༠༨ ཟླ་ ༥ ཚེས་ ༡༧ ཉིན་དཀར་མཛེས་ཆུ་ཁ་ནང་གྲོང་ཚོ་ནས་རྡོ་རྗེ་གཡུ་སྒྲོན་ཟེར་བའི་བུད་མེད་རྐང་པ་སྐྱོན་ཅན་ཞིག་གིས་དཀར་མཛེས་རྫོང་ཐོག་ནས་ལེ་དབར་ཕྱེད་ཙམ་གྱི་ས་དཔའ་བོ་དུར་ཁྲོད་ཟེར་ས་ནས་རྫོང་ཐོག་བར་ཆབ་སྲིད་སྐོར་གྱི་ཡིག་ཆ་འབོར་ཆེན་འགྲེམས་གཏོར་བྱས་ཏེ་རྫོང་ཐོག་ཏུ་སླེབས་མཚམས་སུ། དྲག་ཆས་ཉེན་རྟོག་པས་ཉེས་བརྡུང་ཚད་མེད་གཏོང་བཞིན་འཛིན་བཟུང་བྱས་ནས་ད་བར་བཙོན་འོག་ཏུ་སྡུག་སྦྱོར་མྱོང་མུས་ཡིན་འདུག ཁོ་མོ་དཀར་མཛེས་ལྷོ་པ་ཤང༌། ཆུ་ཁ་ནང་གྲོང་ཚོ་ནས་ཕ་དཀོན་མཆོག་དང༌། མ་ཚེ་ལྷ་མོ་གཉིས་སུ་ཕྱི་ལོ་ ༡༩༩༡ ལོ་ཡས་མས་ཤིག་ལ་སྐྱེས་ཤིང་ད་སྐབས་རང་ལོ་ ༡༨ ཙམ་ཡིན་འདུག
ཕྱི་ལོ་ ༢༠༠༨ ཟླ་ ༥ ཚེས་ ༡༨ ཉིན་གྱི་ཞོགས་པ་ཕྱག་ཚོད་ ༤ དང་ཕྱེད་ཙམ་ལ་རྒྱ་དམར་དྲག་ཆས་ཉེན་རྟོག་པས་དཀར་མཛེས་སྤང་རི་སྣ་བཙུན་དགོན་གྱི་དགོན་བདག་ཕུར་བུ་ཚེ་རིང་རིན་པོ་ཆེ་མཆོག་གི་གཟིམ་ཆུང་གི་མཐར་བསྐོར་ནས་རིན་པོ་ཆེ་མཆོག་ལ་ཉེས་འཛུགས་འདྲ་མིན་བྱས་ཏེ་འཇུ་བཟུང་གིས་བཙན་ཁྲིད་བྱས་པ་སོགས་ཀྱི་གནས་ཚུལ་བྱུང༌།
ཕྱི་ལོ་ ༢༠༠༨ ཟླ་ ༥ ཚེས་ ༡༨ ཉིན་གྱི་ཞོགས་པ་དྲག་ཆས་ཉེན་རྟོག་པ་དང་དམག་མི་འབོར་ཆེན་ཞིག་གིས་དཀར་མཛེས་སྤང་རི་སྣ་དགོན་མཐར་བསྐོར་ཏེ་སྤང་རི་སྣ་དགོན་གྱི་འགན་འཛིན་བཙུན་མ་མཁའ་འགྲོ་༼མཁའ་འགྲོ་ཆོས་མཚོ་༽འཛིན་བཟུང་བྱས་འདུག་པ་དང༌། ཁོང་འཛིན་བཟུང་བྱེད་དོན་ནི། ཉེ་སྔོན་བྱུང་བའི་སྤང་རི་སྣས་ཞི་རྒོལ་གྱི་ལས་འགུལ་རྣམས་བརྒྱུད་བསྐུལ་བྱེད་མཁན་དང༌། དགོན་པར་རྒྱལ་གཅེས་ཆོས་གཅེས་ཀྱི་ལས་འགུལ་སྤེལ་སྐབས་དང་ལེན་མ་བྱས་པ་སོགས་ཀྱི་ཉེས་འཛུགས་བྱས་ཏེ་འཛིན་བཟུང་བྱས་པ་ཞིག་ཡིན་འདུག ཁོ་མོས་ཕྱི་ལོ་ ༢༠༠༩ ཟླ་ ༥ ཚེས་ ༧ ཉིན་བར་ལོ་འཁོར་གཅིག་མ་ཟིན་ཙམ་གྱི་རིང་བཙོན་འོག་ཏུ་སྡུག་སྦྱོར་ཚད་མེད་མྱོང་དགོས་བྱུང་མཐར་གློད་གྲོལ་ཐོབ་ཙམ་བྱུང་འདུག་ནའང༌། དགོན་པར་སྡོད་མི་ཆོག་པ་བཟོས་པ་མ་ཟད་བདུན་ཕྲག་གཅིག་རེའི་ནང་དུ་ཉེན་རྟོག་ལས་ཁུངས་སུ་འབྱོར་ཐོ་འགོད་བར་འགྲོ་དགོས་ཀྱི་ཡོད་པ་སོགས་ཀྱི་དཀའ་ངལ་འོག་མུ་མཐུད་དེ་གནས་མུས་ཡིན་འདུག མོ་ནི་དཀར་མཛེས་སུ་ངོ་ཤང༌། རྫོང་འགོ་གྲོང་ནས་ཕ་ཚངས་བཀྲིས་དང༌། མ་ཆོས་མཚོ་གཉིས་སུ་ཕྱི་ལོ་ ༡༩༧༣ ལོར་སྐྱེས་ཤིང་ད་སྐབས་རང་ལོ་ ༣༦ ཡིན་འདུག
ཕྱི་ལོ་ ༢༠༠༨ ཟླ་ ༥ ཚེས་ ༡༨ ཉིན་དཀར་མཛེས་དགོན་གྱི་དགེ་འདུན་པ་དཀར་མཛེས་འོ་བཟང་གྲོང་ནས་ཡིན་པ། ༡༽ གྲྭ་དཔལ་ལྡན་འཕྲིན་ལས་དང༌། ༢༽ གྲྭ་བྱམས་པ་རྡོ་རྗེ། ༣༽ འབུམ་ཤུག་གྲོང་ནས་ཡིན་པ་གྲྭ་ཀུན་དགའ་འཕྲིན་ལས་བཅས། གསུམ་དང་དཀར་མཛེས་དགོན་དུ་སློབ་གཉེར་གནང་བཞིན་པའི་རྫ་བསམ་གྲུབ་དགོན་གྱི་དགེ་འདུན་པ། ༤༽ རྫ་མན་ཡུལ་ནང་༼ས་སྡང་༽གྲོང་ནས་ཡིན་པའི་གྲྭ་འཇམ་དབྱངས་ཚེ་རིང༌། ༥༽ རྫ་མན་ཡུལ་ནང་རྫ་མདའ་གྲོང་ནས་ཡིན་པའི་ཚེ་དབང་མཁས་གྲུབ་བམ་༼ཚེ་དབང་༽ བཅས་དགེ་འདུན་པ་ལྔས་དཀར་མཛེས་རྫོང་གི་ཁྲོམ་གཞུང་དུ་རྒྱ་གཞུང་ལ་ཞི་རྒོལ་གྱི་འབོད་ཚིག་འདྲ་མིན་སྒྲོག་པ་དང༌། བོད་དོན་སྐོར་གྱི་ཡིག་ཆ་མང་པོ་འགྲེམས་གཏོར་བྱས་རྐྱེན་དྲག་ཆས་ཉེན་རྟོག་པ་དང༌། དམག་མིས་ཉེས་བརྡུང་ཚད་མེད་གཏོང་བཞིན་འཛིན་བཟུང་གིས་ཟླ་བ་དྲུག་ཙམ་གྱི་རིང་བཙོན་འོག་ཏུ་སྡུག་སྦྱོར་ཚད་མེད་མྱོང་དགོས་བྱུང་འདུག་པ་དང༌། དེ་རྗེས་ཕྱི་ཟླ་ ༡༡ ཚེས་ ༡༤ ཡས་མས་ཤིག་ལ་དཀར་མཛེས་ཁུལ་འབྲིང་རིམ་མི་དམངས་ཁྲིམས་ཁང་ནས་དུས་བཀག་བཙོན་འཇུག་ལོ་ ༣ ནས་ ༧ བར་གྱི་ཁྲིམས་ཐག་བཅད་པ་སོགས་ཀྱི་གནས་ཚུལ་བྱུང༌། ༡༽ གྲྭ་དཔལ་ལྡན་འཕྲིན་ལས་ནི། དཀར་མཛེས་མདའ་མདོ་ཤང༌། འོ་བཟང་གྲོང་སྡེ་ནས་ཕ་པད་དགའ་དང༌། མ་མཁའ་དགའ་གཉིས་སུ་ཕྱི་ལོ་ ༡༩༨༨ ལོ་ཡས་མས་ཤིག་ལ་སྐྱེས་ཤིང་ད་སྐབས་རང་ལོ་ ༢༡ ཙམ་ཡིན་འདུག་པ་དང༌། གོང་གསལ་བཞིན་ཞི་རྒོལ་བྱས་རྐྱེན་གྱིས་འཛིན་བཟུང་བྱས་ནས་ཟླ་བ་དྲུག་ཙམ་གྱི་རྗེས་སུ། ཕྱི་ཟླ་ ༡༡ ཚེས་ ༡༤ ཉིན་དཀར་མཛེས་ཁུལ་འབྲིང་རིམ་མི་དམངས་ཁྲིམས་ཁང་ནས་དུས་བཀག་བཙོན་འཇུག་ལོ་ ༧ གྱིས་ཁྲིམས་ཐག་བཅད་དེ། རྒྱ་ནག་ཁྲིན་ཏུའུ་ནས་ལམ་ཐག་ཉེ་བའི་སར་བཙོན་ཁང་ཞིག་གི་ནང་དུ་བཀག་ཉར་བྱས་མུས་ཡིན་འདུག ༢༽ གྲྭ་བྱམས་པ་རྡོ་རྗེ་ནི། དཀར་མཛེས་མདའ་མདོ་ཤང། འོ་བཟང་གྲོང་ནས་ཕ་ཉི་འབུལ་དང༌། མ་ཚེ་དབང་མཁའ་འགྲོ་གཉིས་སུ་ཕྱི་ལོ་ ༡༩༨༧ ལོར་སྐྱེས་ཤིང་ད་སྐབས་རང་ལོ་ ༢༢ ཡིན་འདུག་པ་དང༌། གོང་གསལ་བཞིན་རྫོང་ཐོག་ཏུ་ཞི་རྒོལ་བྱས་རྐྱེན་གྱིས་འཛིན་བཟུང་བྱས་རྗེས་སུ། ཕྱི་ཟླ་ ༡༡ ཚེས་ ༡༤ ཡས་མས་ཤིག་ལ་དཀར་མཛེས་འབྲིང་རིམ་མི་དམངས་ཁྲིམས་ཁང་ནས་དུས་བཀག་བཙོན་འཇུག་ལོ་ ༣ གྱིས་ཁྲིམས་ཐག་བཅད་དེ་རྒྱ་ནག་ཁྲིན་ཏུའུ་གཡས་གཡོན་གྱི་བཙོན་ཁང་ཞིག་གི་ནང་དུ་ཆབ་སྲིད་བཙོན་པ་བཞི་ཅུ་ལྷག་དང་མཉམ་དུ་བཀག་ཉར་བྱས་ཡོད་འདུག་པ་དང༌། དེ་རྗེས་དེ་ནས་གནས་སྤོར་བྱས་ཏེ་༼མན་ཡཱང༽ཟེར་བའི་བཙོན་ཁང་དུ་བཀག་ཉར་བྱས་མུས་ཡིན་འདུག། ༣༽ གྲྭ་ཀུན་དགའ་འཕྲིན་ལས་ནི། དཀར་མཛེས་གསེར་ཆུ་སྟེང་ཤང༌། འབུམ་ཤུག་གྲོང་སྡེ་ནས་ཕ་རིན་ཆེན་རྡོ་རྗེ་དང༌། མ་མིང་དགའ་གཉིས་སུ་ཕྱི་ལོ་ ༡༩༩༢ ལོར་སྐྱེས་ཤིང་ད་སྐབས་རང་ལོ་ ༡༧ ཡིན་འདུག་པ་དང༌། གོང་གསལ་བཞིན་ཞི་རྒོལ་བྱས་རྐྱེན་གྱིས་འཛིན་བཟུང་བྱས་རྗེས་དུས་བཀག་བཙོན་འཇུག་ལོ་ ༣ གྱིས་ཁྲིམས་ཐག་བཅད་དེ། རྒྱ་ནག་ཁྲིན་ཏུའུ་ཉེ་འགྲམ་བཙོན་ཁང་ཞིག་གི་ནང་བསྐྱལ་རྗེས་ནང་མི་ཐུག་འཕྲད་ཕྱིན་པ་སོགས་ཀྱི་གནས་ཚུལ་བྱུང་འདུག་ནའང༌། ལོ་འཁོར་གཅིག་མ་ཟིན་ཙམ་གྱི་རྗེས་སུ་ཕྱི་ལོ་ ༢༠༠༩ ཟླ་ ༤ ཚེས་ ༢༣ ཉིན་གློད་གྲོལ་ཐོབ་ཡོད་འདུག ༤༽ གྲྭ་འཇམ་དབྱངས་ཚེ་རིང་ནི། རྫ་ཁོག་ཤང༌། རྫ་མན་ཡུལ་ནང་ས་སྡང་གྲོང་ནས་ཕ་འོད་ཟེར་དང༌། མ་གསེར་སྐྲུབ་གཉིས་སུ་ཕྱི་ལོ་ ༡༩༩༠ ལོར་སྐྱེས་ཤིང་ད་སྐབས་རང་ལོ་ ༡༩ ཡིན་འདུག་པ་དང༌། གོང་གསལ་བཞིན་ཞི་རྒོལ་བྱས་རྐྱེན་གྱིས་འཛིན་བཟུང་བྱས་རྗེས་སུ་དུས་བཀག་བཙོན་འཇུག་ལོ་ ༣ གྱིས་ཁྲིམས་ཐག་བཅད་འདུག་ཀྱང་ཞིབ་ཕྲའི་ས་གནས་དང་དུས་ཚོད་སོགས་གསལ་ཁ་མ་བྱུང༌། ༥༽ གྲྭ་ཚེ་དབང་མཁས་གྲུབ་༼ཚེ་དབང༽ནི། རྫ་ཁོག་ཤང༌། རྫ་མན་ཡུལ་ནང་རྫ་མདའ་གྲོང་ནས་ཕ་མཇལ་ལུ་དང༌། མ་ཨ་རྦེ་གཉིས་སུ་ཕྱི་ལོ་ ༡༩༨༩ ལོར་སྐྱེས་ཤིང་ད་སྐབས་རང་ལོ་ ༢༠ ཡིན་འདུག་པ་དང༌། གོང་གསལ་བཞིན་ཞི་རྒོལ་བྱས་རྐྱེན་གྱིས་འཛིན་བཟུང་བྱས་རྗེས་སུ་དུས་བཀག་བཙོན་འཇུག་ལོ་ ༣ གྱིས་ཁྲིམས་ཐག་བཅད་དེ་བཙོན་འོག་ཏུ་གནས་མུས་ཡིན་ཀྱང་བཙོན་ཁང་གང་དུ་བཀག་ཉར་བྱས་ཡོད་མེད་སོགས་གསལ་པོར་མ་བྱུང༌།
ཕྱི་ལོ་ ༢༠༠༨ ཟླ་ ༥ ཚེས་ ༡༨ ཉིན་གྱི་དགོང་མོར་དཀར་མཛེས་བློ་བཟང་རྡོ་རྗེ་ཡི་ཁྱིམ་དུ་ཉེན་རྟོག་པ་རླངས་འཁོར་གཉིས་ཙམ་སླེབས་ཏེ་ཁོང་ལ་སྐད་ཆ་འདྲི་རྒྱུ་ཡོད་ལུགས་སོགས་བཤད་དེ་མགོ་བསྐོར་བསླུ་ཁྲིད་ཀྱིས་བཙན་ཁྲིད་བྱས་ཏེ། ཟླ་བ་བདུན་ཙམ་གྱི་རིང་དཀར་མཛེས་བཙོན་ཁང་དུ་བཀག་ཉར་བྱས་ནས་སྡུག་སྦྱོར་ཚད་མེད་མྱོང་དགོས་བྱུང་མཐར་གློད་གྲོལ་ཐོབ་ཡོད་འདུག ཁོང་འཛིན་བཟུང་བྱེད་དགོས་དོན་ནི། དཀར་མཛེས་རྫོང་ཐོག་ཏུ་ཉེན་རྟོག་པས་ཞི་རྒོལ་བ་རྣམས་འཛིན་བཟུང་བྱེད་སྐབས་སུ། ཁོང་གིས་ བྱབྱ རྒྱ་སྤྲང་འདི་ཚོས་འདི་འདྲ་མང་པོ་འཛིན་བཟུང་བྱས་ན་བླུགས་སའི་བཙོན་ཁང་ཡང་རག་ས་མ་རེད། ཅེས་བཤད་པའི་རྐྱེན་གྱིས་ཡིན་འདུག ཁོང་ནི་དཀར་མཛེས་རོལ་ཚ་ཤང༌། སྤུས་མོ་འབུག་གྲོང་ཚོ་ནས་ཕ་ཚེ་འདས་བློ་བཟང་དཔལ་ལྡན་དང༌། མ་ཚེ་འདས་བློ་བཟང་སྒྲོལ་མ་གཉིས་སུ་ཕྱི་ལོ་ ༡༩༥༧ ལོ་ཡས་མས་ཤིག་ལ་སྐྱེས་ཤིང་ད་སྐབས་རང་ལོ་ ༥༢ ཙམ་ཡིན་འདུག
ཕྱི་ལོ་ ༢༠༠༨ ཟླ་ ༥ ཚེས་ ༡༩ ཉིན་དཀར་མཛེས་སྤང་རི་སྣ་རྒས་གསོ་ཁང་གི་རྒས་འཁོགས་རྣམས་དང༌། ཕྱི་ལོ་ ༢༠༠༨ ཟླ་ ༥ ཚེས་ ༡༤ ཉིན་ཞབས་བརྟན་ལ་ཕྱིན་པའི་བཙུན་མ་འགའ་ཤས་བཅས་ནས་དཀར་མཛེས་རྫོང་ཐོག་ལ་ཁ་གཏད་དེ་གོམ་བགྲོད་ཀྱིས་ བྱབྱ སྐུ་ཞབས་སྤང་རི་སྣ་རིན་པོ་ཆེ་མཆོག་གི་དབུས་བཙུན་མ་རྣམས་གློད་གྲོལ་གཏོང་དགོས། ཅེས་སོགས་ཀྱི་འབོད་ཚིག་སྒྲོག་བཞིན་ལེ་དབར་ཕྱེད་ཙམ་གྱི་སར་འབྱོར་སྐབས། དྲག་ཆས་དམག་མིས་བཀག་སྡོམ་གྱིས་ཕྱིར་བཙན་ཁྲིད་བྱས་ཏེ་རྒས་གསོ་ཁང་སོགས་སུ་བཀག་ཉར་གྱིས། ཕྱོགས་གཞིར་དམག་གིས་སྐོར་ཏེ་ཁོང་རྣམས་མཐའ་ན་གཅིན་སྐྱག་གཏང་མཁན་ཙམ་ཡང་འགྲོར་མ་བཅུག་པ་བཀག་སྡོམ་གྱིས་དུས་ཡུན་ཟླ་ཤས་རིང་བཙོན་པ་དང་གཅིག་མཚུངས་སུ་མཐའ་ནས་དམག་གིས་སྐོར་ཞིང༌། ཉིན་མཚན་མེད་པར་སྒོ་སྲུང་བསྡད་ནས་འགྲོ་འདུག་མི་ཆོག་པའི་ཁྲིམས་ཀྱི་གཉའ་ཤིང་བཞག་འདུག་ལ། ནང་མི་གཉེན་ཉེ་རྣམས་ཀྱང་ཐུགས་འཕྲད་མི་ཆོག་པས་དབེན་དགོན་དེ་བཙོན་ཁང་དུ་བསྒྱུར་ཏེ་དཀའ་སྡུག་ཚད་མེད་མྱོང་དགོས་བྱུང་འདུག དགོན་པའི་ཉེ་འགྲམ་དུ་དམག་མིའི་རླངས་འཁོར་ཆེ་བ་གཅིག་པོ་གྲངས་ ༣༠༠ ལྷག་དང༌། ཐད་ཕུད་གནམ་གྲུ་གྲངས་ ༧ ཙམ་སླེབས་ཏེ་ཡར་དར་རྒྱས་དང༌། རྫ་ཁོག། བེ་རི་བཅས་དང༌། མར་བྲག་མགོ་དང་ལྕོག་རི། སྟོང་འཁོར། རྟའུ་བཅས་ཏྲེ་ཧོར་ཁུལ་གྱི་ས་གནས་གང་སར་བྱ་ར་བྱེད་བཞིན་ཡོད་འདུག
ཕྱི་ལོ་ ༢༠༠༨ ཟླ་ ༥ ཚེས་ ༡༩ ཉིན་དཀར་མཛེས་མཐའ་མེད་གྲོང་ནས་ཡིན་པའི་མི་སྐྱ་རྡོ་རྗེ་རྒྱལ་མཚན་དང༌། བཀྲིས་དབང་རྒྱལ་གཉིས་ཀྱིས་དཀར་མཛེས་རྫོང་ཐོག་ཏུ་རྒྱ་གཞུང་ལ་ཞི་རྒོལ་གྱི་འབོད་ཚིག་འདྲ་མིན་སྒྲོག་བཞིན་ངོ་རྒོལ་བྱས་པར་བརྟེན། དྲག་ཆས་ཉེན་རྟོག་པས་འཛིན་བཟུང་གིས་བཙོན་འཇུག་བྱས་པ་ནས་ད་བར་བཙོན་འོག་ཏུ་གནས་མུས་ཡིན་པ་དང༌། གཅིག་ལ་དུས་བཀག་བཙོན་འཇུག་གི་ཁྲིམས་ཐག་བཅད་ཟིན་པ་ཤེས་རྟོགས་བྱུང༌། ༡༽ རྡོ་རྗེ་རྒྱལ་མཚན་ནི། དཀར་མཛེས་གསེར་ཆུ་ཤང༌། མཐའ་མེད་ཆུ་ཁ་ནང་གྲོང་ཚོ་ནས་ཕ་བསོད་ནམས་བཀྲིས་དང༌། མ་ཆོས་སྒྲོན་བདེ་སྐྱིད་གཉིས་སུ་ཕྱི་ལོ་ ༡༩༨༦ ལོར་སྐྱེས་ཤིང་ད་སྐབས་རང་ལོ་ ༢༣ ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་རྗེས་དུས་བཀག་བཙོན་འཇུག་ལོ་ ༢ ཀྱིས་ཁྲིམས་ཐག་བཅད་དེ་ཁྲིན་ཏུའུ་ཉེ་འགྲམ་གྱི་བཙོན་ཁང་ཞིག་ནང་བཀག་ཉར་བྱས་ཡོད་འདུག ༢༽ བཀྲིས་དབང་རྒྱལ་ནི། དཀར་མཛེས་གསེར་ཆུ་ཤང༌། མཐའ་མེད་ཆུ་ཁ་ནང་གྲོང་ཚོ་ནས་ཕ་ཉི་དགའ་དང༌། མ་འཆི་མེད་ལྷ་མོ་གཉིས་སུ་ཕྱི་ལོ་ ༡༩༩༣ ལོར་སྐྱེས་ཤིང་ད་སྐབས་རང་ལོ་ ༡༦ ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་པ་ནས་ད་བར་བཙོན་འོག་ཏུ་གནས་མུས་ཡིན་འདུག་པ་དང༌། ཉེ་ཆར་གོ་ཐོས་བྱུང་བ་གཞིགས་ན། དཀར་མཛེས་རྫོང་གི་བཙོན་ཁང་ཞིག་ནང་བཀག་ཉར་བྱས་ཡོད་འདུག་ཀྱང་ཁྲིམས་ཐག་བཅད་ཡོད་མེད་ཀྱི་གནས་ཚུལ་ཤེས་གསལ་མ་བྱུང༌།
ཕྱི་ལོ་ ༢༠༠༨ ཟླ་ ༥ ཚེས་ ༢༠ ཉིན་དར་རྒྱས་ཉ་རྒྱས་དགོན་གྱི་བཙུན་མ་ཨ་ཆོས་དང༌། བཀྲ་དགའ། བསོད་ཆོས་སྐྱིད་གསུམ་གྱིས་མཚན་ནག་ཁུང་ཆུ་ཚོད་དང་པོའི་ཐོག་དར་རྒྱས་ནས་འགོ་རྩོམ་སྟེ་དཀར་མཛེས་རྫོང་ཐོག་བར་ལེ་དབར་ ༢༠ ཙམ་གྱི་སར་གོམ་བགྲོད་ཀྱིས་ཞོགས་པ་ནམ་ལངས་ཁར་དཀར་མཛེས་རྫོང་ཐོག་ཏུ་འབྱོར་འདུག་པ་དང༌། དེ་རྗེས་ཆུ་ཚོད་ ༩ པ་ཡས་མས་ཤིག་ལ་དཀར་མཛེས་རྫོང་གི་ཁྲོམ་གཞུང་དུ་མི་མང་འདུ་འཛོམས་ཆེ་སར་ཞི་རྒོལ་གྱི་འབོད་ཚིག་འདྲ་མིན་སྒྲོག་བཞིན་ངོ་རྒོལ་ཤུགས་ཆེར་བྱས་པར་བརྟེན། དྲག་ཆས་ཉེན་རྟོག་པས་ས་གནས་དེར་བཅར་རྡུང་ཚད་མེད་གཏོང་བཞིན་འཛིན་བཟུང་བྱས་འདུག་པ་དང༌། ཟླ་བ་བརྒྱད་ཙམ་གྱི་རྗེས་བཙུན་མ་གཅིག་འཆི་ཉེན་གྱིས་གློད་གྲོལ་བཏང་བ་ལས་གཞན་གཉིས་ད་དུང་ཁྲིམས་ཐག་བཅད་ཟིན་མིན་གྱི་གནས་ཚུལ་ཁ་གསལ་མ་བྱུང༌། ༡༽ བཙུན་མ་ཨ་ཆོས་ནི། དར་རྒྱས་༼ཞི་ཟན་༽ཤང༌། རུ་མདའ་གྲོང་ཚོ་ནས་ཕ་ཐུགས་དགའ་དང༌། མ་བསོད་ནམས་དབྱངས་མཚོ་གཉིས་སུ་ཕྱི་ལོ་ ༡༩༨༡ ཡས་མས་ཤིག་ལ་སྐྱེས་ཞིང་ད་སྐབས་རང་ལོ་ ༢༨ ཙམ་ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་པ་ནས་ད་བར་བཙོན་འོག་ཏུ་གནས་མུས་ཡིན་ཡང༌། དུས་བཀག་བཙོན་འཇུག་གི་ཁྲིམས་ཐག་བཅད་ཡོད་མེད་ཀྱི་གནས་ཚུལ་ཤེས་གསལ་མ་བྱུང༌། ༢༽ བཙུན་མ་བཀྲ་དགའ་ནི། དར་རྒྱས་འདན་མ་ཤང༌། ༼འདུས་ཡར་དར་༽གྲོང་ཚོ་ནས་མ་བདེ་ཆེན་མཚོ་ལགས་སུ་ཕྱི་ལོ་ ༡༩༧༩ ལོ་ཡས་མས་ཤིག་ལ་སྐྱེས་ཤིང་ད་སྐབས་རང་ལོ་ ༣༠ ཙམ་ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་པ་ནས་ད་བར་བཙོན་འོག་ཏུ་གནས་མུས་ཡིན་ཡང༌། དུས་བཀག་བཙོན་འཇུག་གི་ལོ་དུས་བཟོ་ཡོད་མེད་ཤེས་རྟོགས་མ་བྱུང༌། ༣༽ བཙུན་མ་བསོད་ཆོས་སྐྱིད་ནི། དར་རྒྱས་༼རི་མགོ་༽ཤང༌། ལམ་སྣ་གྲོང་ཚོ་ནས་ཕ་ཚེ་དབང་འདུལ་འདུལ་དང༌། མ་བློ་བཟང་ལྷ་སྒྲོན་གཉིས་སུ་ཕྱི་ལོ་ ༡༩༨༢ ལོར་སྐྱེས་ཤིང་ད་སྐབས་རང་ལོ་ ༢༧ ཡིན་འདུག་པ་དང༌། གོང་གསལ་བཞིན་འཛིན་བཟུང་གིས་ཟླ་བ་བརྒྱད་ཙམ་གྱི་རིང་བཙོན་འོག་ཏུ་མི་སྤྱོད་ལས་འདས་པའི་མནར་གཅོད་མྱོང་དགོས་བྱུང་མཐར། ཕྱི་ལོ་ ༢༠༠༩ ཟླ་ ༡ པོའི་ནང་ནས་གཟུགས་པོ་ནད་གཅོང་ཆགས་ཏེ་རྒྱ་གཞུང་ནས་འཆི་ཉེན་ལ་འགན་ལེན་མ་ཐུབ་པས་གློད་གྲོལ་བཏང་ཡོད་འདུག།
ཕྱི་ལོ་ ༢༠༠༨ ཟླ་ ༥ ཚེས་ ༢༠ ཉིན་ནས་བཟུང་བདུན་ཕྲག་གཉིས་ཙམ་གྱི་རིང་རྟའུ་རྫོང་དུ་ནམ་རྒྱུན་ཅ་དངོས་དབོར་འདྲེན་བྱེད་མཁན་རླངས་འཁོར་གཉིས་སྟོང་ལྷག་ཡོད་པ་ནས་བརྒྱ་ཕྲག་འགའ་ཤས་ཀྱིས་རླངས་འཁོར་བཏང་མཚམས་འཇོག་སྟེ། རྒྱ་གཞུང་ནས་དྲག་གནོན་གྱིས་དམར་གསོད་བཏང་བ་དང༌། བཙོན་དུ་བཅུག་པ། རྨས་སྐྱོན་བཏང་བ་སོགས་ལ་གདུང་སེམས་མཉམ་བསྐྱེད་བྱས་པར་བརྟེན། ས་གནས་རྒྱ་གཞུང་འབྲེལ་ཡོད་ཚན་པས་འགྲིམ་འགྲུལ་མཚམས་མ་བཞག་པར་ལས་འགོའཛུགས་ཚེ་ལམ་ཁྲལ་ཆག་ཡང་བྱ་རྒྱུ་དང༌། ཡིག་ཆ་བསྟན་ཏེ་དེའི་ཐོག་ཏུ་ས་རྟགས་བརྒྱབ་ཚེ་དངུལ་འབབ་གང་མཚམས་སྤྲོད་རྒྱུ་ཡིན་ཞེས་ཁྱབ་བསྒྲགས་བྱས་འདུག་མོད། བོད་མི་ཚོས་ས་རྟགས་བརྒྱབ་རྒྱུའི་ཡིག་ཆ་གང་འདྲ་ཡིན་མིན་དོགས་ཟོན་དང་བཅས་མུ་མཐུད་ལས་མཚམས་འཇོག་སྟེ་ངོ་རྒོལ་བྱས་པ་སོགས་ཀྱི་གནས་ཚུལ་ཐོན་འདུག།
ཕྱི་ལོ་ ༢༠༠༨ ཟླ་ ༥ ཚེས་ ༢༢ ཉིན་དཀར་མཛེས་ཉིན་མོ་དགེ་ཚུལ་དགོན་གྱི་བཙུན་མ་བུ་མོ་བསྟན་དགའ་དང༌། བཙུན་མ་པདྨ། བཙུན་མ་བྱམས་དགའ་སྒྲོན་མ། བཙུན་མ་རིན་ཆེན། བཅས་བཙུན་མ་བཞིས་ཕྱི་དྲོ་ཕྱག་ཚོད་ ༦ པ་ཡས་མས་ཤིག་ལ་དཀར་མཛེས་རྫོང་གི་ཁྲོམ་གཞུང་དུ་བོད་དོན་སྐོར་གྱི་ཡིག་ཆ་མང་པོ་འགྲེམས་གཏོར་དང་ བྱབྱ སྐུ་ཞབས་སྤང་རི་སྣ་རིན་པོ་ཆེ་མཆོག་གིས་དབུས་ཆབ་སྲིད་བཙོན་པ་རྣམས་མྱུར་དུ་གློད་གྲོལ་གཏོང་དགོས། ཞེས་སོགས་ཀྱི་འབོད་ཚིག་འདྲ་མིན་སྒྲོག་བཞིན་ངོ་རྒོལ་བྱས་སྐབས་སུ། དྲག་ཆས་ཉེན་རྟོག་པ་དང་དམག་མིས་མི་སྤྱོད་ལས་འདས་པའི་ཉེས་རྡུང་དང་མེ་མདའ་རྒྱག་སྟེ་བཙུན་མ་ཞིག་གི་རྐང་པར་རྨས་སྐྱོན་ཕོག་ཁར་ཁོང་རྣམས་འཛིན་བཟུང་གིས་བཙན་ཁྲིད་བྱས་འདུག་པ་དང༌། དེ་རྗེས་ཕྱི་ལོ་ ༢༠༠༨ ཟླ་ ༡༡ པའི་ནང་བཙུན་མ་གཉིས་གློད་གྲོལ་དང་གཉིས་ལ་ལོ་ ༢ རེའི་ཁྲིམས་ཐག་བཅད་དེ་རྒྱ་ནག་ཕྱོགས་སུ་བཙོན་ཁང་ཞིག་གི་ནང་དུ་བསྐྱལ་ཡོད་འདུག ༡༽ བཙུན་མ་བུ་མོ་བསྟན་དགའ་ནི། དཀར་མཛེས་སུ་ངོ་ཤང༌། རྫོང་ལུ་ནང་གྲོང་ཚོ་ནས་ཕ་རྟ་མགྲིན་ནོར་བུ་དང༌། མ་ཚེ་རིང་ནད་མེད་གཉིས་སུ་ཕྱི་ལོ་ ༡༩༧༥ ལོར་སྐྱེས་ཤིང་ད་སྐབས་རང་ལོ་ ༣༤ ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་ཏེ་ཟླ་བ་ལྔ་ཙམ་གྱི་རིང་དཀར་མཛེས་སོགས་བཙོན་ཁང་གང་སར་བཀག་ཉར་བྱས་རྗེས། ཕྱི་ལོ་ ༢༠༠༨ ཟླ་ ༡༡ ཚེས་ ༨ ཉིན་དུས་བཀག་བཙོན་འཇུག་ལོ་ ༢ ཀྱིས་ཁྲིམས་ཐག་བཅད་དེ་རྒྱ་ནག་ཁྲིན་ཏུའུ་༼མན་ཡཱང་༽ཟེར་བའི་བཙོན་ཁང་དུ་བཀག་ཉར་བྱས་ཡོད་པ་ཤེས་རྟོགས་བྱུང་ཞིང༌། དེ་རྗེས་ནང་མི་ཐུག་འཕྲད་ཕྱིན་འདུག་པ་དང༌། སྐབས་དེར་མོས་ བྱབྱ ད་ནི་ངས་ལས་འགན་གྲུབ་སོང་བློ་འགྱོད་ཅི་ཡང་མེད། ཁྱེད་ཚོས་སེམས་སྡུག་མ་བྱེད་ ཅེས་སོགས་བཤད་ཡོད་འདུག། ༢༽ བཙུན་མ་པདྨ་ནི། དཀར་མཛེས་ལྷོ་པ་ཤང༌། འཁྲུང་ལོ་གྲོང་ནས་ཕ་དཔལ་ཡུལ་དང༌། མ་དཔའ་མོ་ཆོས་སྒྲོན་གཉིས་སུ་ཕྱི་ལོ་ ༡༩༨༦ ལོར་སྐྱེས་ཤིང་ད་སྐབས་རང་ལོ་ ༢༣ ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་ཏེ་ཟླ་བ་ལྔ་ཙམ་གྱི་རིང་དཀར་མཛེས་སོགས་བཙོན་ཁང་གང་སར་བཀག་ཉར་བྱས་རྗེས་སུ། ཕྱི་ལོ་ ༢༠༠༨ ཟླ་ ༡༡ ཚེས་ ༨ ཉིན་དུས་བཀག་བཙོན་འཇུག་ལོ་ ༢ ཀྱིས་ཁྲིམས་ཐག་བཅད་དེ་རྒྱ་ནག་ཁྲིན་ཏུའུ་༼མན་ཡཱང་༽ཟེར་བའི་བཙོན་ཁང་དུ་བཀག་ཉར་བྱས་མུས་ཡིན་འདུག ༣༽ བཙུན་མ་བྱམས་དགའ་སྒྲོན་མ་ནི། དཀར་མཛེས་ལྷོ་པ་ཤང༌། ལྭ་སྒང་སྟེང་གྲོང་ཚོ་ནས་ཕ་བསོད་ནམས་ཆོས་རྒྱལ་དང༌། མ་ཚེ་འདས་མིང་གསལ་པོ་མ་བྱུང་བ། གཉིས་སུ་ཕྱི་ལོ་ ༡༩༨༠ ལོར་སྐྱེས་ཤིང་ད་སྐབས་རང་ལོ་ ༢༩ ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་ཏེ་ཟླ་བ་བདུན་མ་ཟིན་ཙམ་གྱི་རིང་དཀར་མཛེས་སོགས་བཙོན་ཁང་གང་སར་སྡུག་སྦྱོར་ཚད་མེད་མྱོང་དགོས་བྱུང་བ་དང༌། འཛིན་བཟུང་སྐབས་རྐང་པར་མེ་མདའ་ཕོག་པ་སོགས་ཀྱི་རྐྱེན་ལས་གཟུགས་པོ་ནད་གཅོང་ཆགས་ཏེ། ཕྱི་ལོ་ ༢༠༠༨ ཟླ་ ༡༢ ཚེས་ ༡༨ ཉིན་གློད་གྲོལ་ཐོབ་ཡོད་འདུག ༤༽ བཙུན་མ་རིན་ཆེན་༼རིག་འཛིན་སྒྲོལ་མ་༽ནི། དཀར་མཛེས་ལྷོ་པ་ཤང༌། གྲོང་གཞུང་ནང་གྲོང་ཚོ་ནས་ཇ་མ་ཚང་གི་ཕ་ཚེ་ལས་འདས་པ་ཞིག་དང༌། མ་དཔལ་སང་གཉིས་སུ་ཕྱི་ལོ་ ༡༩༧༢ ལོར་སྐྱེས་ཤིང་ད་སྐབས་རང་ལོ་ ༣༧ ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་ཏེ་ཟླ་བ་བདུན་མ་ཟིན་ཙམ་གྱི་རིང་དཀར་མཛེས་སོགས་བཙོན་ཁང་གང་སར་བཀག་ཉར་གྱིས་མནར་གཅོད་ཚད་མེད་མྱོང་དགོས་བྱུང་མཐར། ཕྱི་ལོ་ ༢༠༠༨ ཟླ་ ༡༢ ཚེས་ ༡༨ ཉིན་གློད་གྲོལ་ཐོབ་ཡོད་འདུག
ཕྱི་ལོ་ ༢༠༠༨ ཟླ་ ༥ ཚེས་ ༢༢ ཉིན་དཀར་མཛེས་རྩིས་ཚང་དགོན་གྱི་གྲྭ་ཨོ་རྒྱན་བཀྲིས་ནས་དཀར་མཛེས་རྫོང་གི་ཁྲོམ་གཞུང་དུ་རྒྱ་གཞུང་ལ་ངོ་རྒོལ་གྱིས་ལག་ཏུ་ྋགོང་ས་མཆོག་གི་སྐུ་པར་ཆེན་པོ་ཞིག་བསྣམས་ཏེ་འབོད་ཚིག་འདྲ་མིན་སྒྲོག་བཞིན་ཞི་རྒོལ་བྱས་སྐབས། དྲག་ཆས་ཉེན་རྟོག་པ་དང་དམག་མིས་མཉམ་རུབ་ཀྱིས་རྡུང་རྡེག་ཚབས་ཆེན་བཏང་ཁར་འཛིན་བཟུང་གིས་ཟླ་ཤས་རིང་བཙོན་འོག་ཏུ་སྡུག་སྦྱོར་ཚད་མེད་མྱོང་དགོས་བྱུང་འདུག་པ་དང༌། དེ་རྗེས་ཕྱི་ལོ་ ༢༠༠༨ ཟླ་ ༡༢ པའི་ནང་དཀར་མཛེས་འབྲིང་རིམ་མི་དམངས་ཁྲིམས་ཁང་ནས་དུས་བཀག་བཙོན་འཇུག་ལོ་ ༣ གྱིས་ཁྲིམས་ཐག་བཅད་དེ་རྒྱ་ནག་ཁྲིན་ཏུའུ་གཡས་གཡོན་བཙོན་ཁང་ཞིག་གི་ནང་དུ་བཀག་ཉར་བྱེད་མུས་ཡིན་འདུག ཁོང་ནི་དཀར་མཛེས་ལྷོ་པ་ཤང༌། རྩག་ལེགས་གྲོང་ཚོ་ནས་ཕ་བཀྲ་དགའ་དང༌། མ་ཚེ་དབང་དཔའ་མོ་གཉིས་སུ་ཕྱི་ལོ་ ༡༩༩༠ ལོར་སྐྱེས་ཤིང་ད་སྐབས་རང་ལོ་ ༡༩ ཡིན་འདུག
ཕྱི་ལོ་ ༢༠༠༨ ཟླ་ ༥ ཚེས་ ༢༣ ཉིན་དར་རྒྱས་ཧར་དྷི་བཙུན་དགོན་གྱི་བཙུན་མ་བྱམས་པ་ལྷ་མོ་དང༌། རིན་འཛིན་དབང་སྒྲོན་གཉིས་གྱིས་དཀར་མཛེས་རྫོང་གི་ཁྲོམ་གཞུང་དུ་ཞི་རྒོལ་གྱི་འབོད་ཚིག་འདྲ་མིན་སྒྲོག་བཞིན་ངོ་རྒོལ་བྱས་པར་བརྟེན། དྲག་ཆས་ཉེན་རྟོག་པ་དང་དམག་མིས་ཉེས་བརྡུང་ཚད་མེད་གཏོང་བཞིན་འཛིན་བཟུང་བྱས་པ་དང༌། དེ་རྗེས་ཕྱི་ལོ་ ༢༠༠༨ ཟླ་ ༡༢ ཚེས་ ༢༡ ཉིན་ཁོང་གཉིས་ལ་དུས་བཀག་བཙོན་འཇུག་ལོ་ ༢ དང་ཕྱེད་རེའི་ཁྲིམས་ཐག་བཅད་དེ་རྒྱ་ནག་ཁྲིན་ཏུའུ་ཉེ་འགྲམ་གྱི་བཙོན་ཁང་ཞིག་ཏུ་བཀག་ཉར་བྱེད་མུས་ཡིན་འདུག ༡༽ བཙུན་མ་བྱམས་པ་ལྷ་མོ་ནི། དར་རྒྱས་༼རེ་མགོ༽ཤང༌། ས་འདུལ་གྲོང་ཚོ་ནས་ཕ་མཐའ་ཡས་རྒྱ་མཚོ་དང༌། མ་ཚེ་དབང་མཚོ་གཉིས་སུ་ཕྱི་ལོ་ ༡༩༧༩ ལོར་སྐྱེས་ཤིང་ད་སྐབས་རང་ལོ་ ༣༠ ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་རྗེས་སུ་དུས་བཀག་བཙོན་འཇུག་ལོ་ ༢ དང་ཕྱེད་ཀྱིས་ཁྲིམས་ཐག་བཅད་དེ་བཙོན་འོག་ཏུ་བཀག་ཉར་བྱེད་མུས་ཡིན་འདུག་ལ། ཕྱིས་སུ་ཁོང་གི་ནང་མི་ཐུག་འཕྲད་ཕྱིན་པ་སོགས་ཀྱི་གནས་ཚུལ་བྱུང་ཡོད་འདུག ༢༽ བཙུན་མ་རིན་འཛིན་དབང་སྒྲོན་ནི། དར་རྒྱས་༼རེ་མགོ༽ཤང༌། ལྷ་ཉི་ངན་གྲོང་ཚོ་ནས་ཕ་བློ་བཟང་བདེ་ལེགས་དང༌། མ་རྣམ་རྒྱལ་ཆོས་མཚོ་གཉིས་སུ་ཕྱི་ལོ་ ༡༩༨༦ ལོར་སྐྱེས་ཤིང་ད་སྐབས་རང་ལོ་ ༢༣ ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་རྗེས་སུ་དུས་བཀག་བཙོན་འཇུག་ལོ་ ༢ དང་ཕྱེད་ཀྱིས་ཁྲིམས་ཐག་བཅད་དེ་བཙོན་འོག་ཏུ་བཀག་ཉར་བྱེད་མུས་ཡིན་འདུག་ལ། ཕྱིས་སུ་ཁོང་གི་ནང་མི་ཐུག་འཕྲད་ཕྱིན་པ་སོགས་ཀྱི་གནས་ཚུལ་བྱུང་འདུག
ཕྱི་ལོ་ ༢༠༠༨ ཟླ་ ༥ ཚེས་ ༢༥ ཉིན་རྫ་ཁོག་དར་རྒྱས་ནས་དགེ་འདུན་པ་ཞིག་གིས་ཞི་རྒོལ་བྱས་རྐྱེན་ལས། རྒྱ་དམར་ནས་འཛིན་བཟུང་བྱས།
ཕྱི་ལོ་ ༢༠༠༨ ཟླ་ ༥ ཚེས་ ༢༨ ཉིན་དཀར་མཛེས་ལྷ་སྐྱིད་གྲོང་ནས་ཡིན་པ་ཐིང་ཁ་སློབ་གྲྭའི་སློབ་མ་རིང་ལྡན་ལྷ་མོ་ཟེར་བ་ཞིག་གིས་ལག་ལ་བོད་ཀྱི་རྒྱལ་དར་ཞིག་ཁྱེར་ཏེ། དཀར་མཛེས་རྫོང་གི་ཁྲོམ་གཞུང་སྟག་ཆུ་མདའ་ཟམ་པའི་ས་ནས་བོད་དོན་སྐོར་གྱི་ཡིག་ཆ་འབོར་ཆེན་འགྲེམས་གཏོར་བྱས་པ་དང་འབོད་ཚིག་འདྲ་མིན་སྒྲོག་བཞིན་ཞི་རྒོལ་བྱས་པར་བརྟེན། དྲག་ཆས་ཉེན་རྟོག་པས་ཉེས་རྡུང་དང་རྐང་པར་མེ་མདའ་རྒྱག་སྟེ་རྨས་སྐྱོན་ཕོག་ཁར་འཛིན་བཟུང་གིས་ཟླ་བ་བདུན་ཙམ་གྱི་རིང་སྡུག་སྦྱོར་གཉའ་གནོན་མྱོང་དགོས་བྱུང་བ་དང༌། དེ་རྗེས་ཕྱི་ལོ་ ༢༠༠༨ ཟླ་ ༡༢ ཚེས་ ༢༥ ཡས་མས་ཤིག་ལ་གཟུགས་པོ་ནད་གཅོང་ཆགས་ཏེ་གློད་གྲོལ་བཏང་ཡོད་འདུག མོ་ནི་དཀར་མཛེས་ཐིང་ཁ་ཤང༌། ལྷ་སྐྱིད་གྲོང་ནས་རྟ་དཔོན་ཚང་གི་ཕ་བསོད་ནམས་ཚེ་རིང་དང༌། མ་ཚེ་རིང་མཁའ་འགྲོ་གཉིས་སུ་ཕྱི་ལོ་ ༡༩༨༧ ལོར་སྐྱེས་ཤིང་ད་སྐབས་རང་ལོ་ ༢༢ ཡིན་འདུག
ཕྱི་ལོ་ ༢༠༠༨ ཟླ་ ༥ ཚེས་ ༢༨ ཉིན་ཞོགས་པ་ཕྱག་ཚོད་ ༩ ཙམ་ལ་དཀར་མཛེས་བྲག་དཀར་དགོན་གྱི་བཙུན་མ་ཡེ་ཤེས་ལྷ་སྒྲོན་དང༌། སངས་རྒྱས་ལྷ་མོ། ཚེ་དབང་མཁའ་འགྲོ། གསུམ་གྱིས་རྫོང་ཐོག་ཏུ་ཞི་རྒོལ་སྐད་འབོད་དང་ཡིག་ཆ་འབོར་ཆེན་འགྲེམས་སྤེལ་བྱས་རྐྱེན་གྱིས། དྲག་ཆས་དམག་མིས་ཉེས་རྡུང་ཚད་མེད་འོག་འཛིན་བཟུང་གིས་བཙན་ཁྲིད་བྱས་པ་དང༌། དེ་རྗེས་ཁོང་རྣམས་ཀྱི་བཙོན་རོགས་བརྒྱུད་ནས་ཤེས་གསལ་ལྟར་ན། ཁོང་རྣམས་བཙོན་ཁང་དུ་ཁྲིད་རྗེས་སུ་སླར་ཡང་མི་སྤྱོད་ལས་འདས་པའི་ཉེས་རྡུང་བཏང་སྟེ་མཐར་སྨན་ཁང་ཞིག་ཏུ་བསྐྱལ་བ་སོགས་ཀྱི་་གནས་ཚུལ་བྱུང་འདུག་པ་དང༌། རྗེས་སུ་བཙུན་མ་གཉིས་ལ་དུས་བཀག་བཙོན་འཇུག་གིས་ཁྲིམས་ཐག་བཅད་འདུག་པ་དང༌། གཅིག་ཉེས་རྡུང་སོགས་ཀྱི་རྐྱེན་ལས་འདས་གྲོངས་སུ་ཕྱིན་ཡོད་པའི་ཚོད་དཔག་བྱེད་བཞིན་ཡོད་འདུག ༡༽ བཙུན་མ་ཡེ་ཤེས་ལྷ་སྒྲོན་ནི། དཀར་མཛེས་ཀཿབྲག་ཤང༌། གཙོ་གཞིས་གྲོང་ཚོ་ནས་ངོས་རྡོ་ཞབས་ཚང་གི་ཕ་དངོས་གྲུབ་བསོད་ནམས་སམ༼མིང་འདོགས་ཨ་ཁུ་ཁྲོ་ཐུང༽དང༌། མ་དབྱངས་མཚོ་སྒྲོལ་མ་གཉིས་སུ་ཕྱི་ལོ་ ༡༩༨༤ ལོར་སྐྱེས་ཤིང་ད་སྐབས་རང་ལོ་ ༢༥ ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་ཏེ་མི་སྤྱོད་ལས་འདས་པའི་ཉེས་རྡུང་བཏང་མཐར། སྨན་ཁང་ནང་བསྐྱལ་སྐབས་རླངས་འཁོར་ནང་དུ་ཁྲག་གིས་ཁེངས་ནས་ཕྱི་ཉིན་རླངས་འཁོར་གཙང་བཟོ་བས བྱབྱ ཁོང་རྣམས་དེ་འདྲ་རྡུང་རྡེག་བཏང་ན་ཤི་ཡོད་དང་ཡོད། བྱབྱ ཅེས་བཤད་འདུག་པ་མ་ཚད་སྨན་ཁང་དུ་ནད་གཡོག་གིས་ བྱབྱ བཙུན་མ་གཅིག་དང་ཤི་རྒྱུ་མ་གཏོགས་ཐབས་ཤེས་གཞན་ཡོད་ས་མེད། བྱབྱ ཅེས་བཤད་འདུག་ལ། སྨན་ཁང་དུ་མྱུར་སྐྱོར་གྱིས་ལུས་ལ་ཆུ་རྒྱག་པ་སོགས་རྗེས་སུ་འབྲེལ་ཡོད་རྣམས་ཀྱིས་ཁྱོན་རྫོང་ཁག ༩ ཙམ་གྱི་ནང་དུ་རྩད་ཞིབ་བྱས་ཀྱང་རྙེད་སོན་མ་བྱུང་བ་གར་སོང་ཆ་མེད་དུ་གྱུར་སྟབས། ད་སྐབས་ནང་མི་གཉེན་ཉེ་རྣམས་ཀྱིས་རྒྱ་དམར་ནས་དམར་གསོད་བཏང་བའི་ཁོངས་སུ་རྩིས་ཏེ་བླ་མ་གདན་འདྲེན་ཞུ་བ་སོགས་འདས་པོའི་རྗེས་ཀྱི་བྱེད་སྒོ་ཁག་ཀྱང་བྱས་ཟིན་ཡོད་འདུག ༢༽ བཙུན་མ་སངས་རྒྱས་ལྷ་མོ་ནི། དཀར་མཛེས་གསེར་ཆུ་སྟེང་ཤང༌། གདུགས་རྭ་གྲོང་ནས་སྐྱ་སྐྱ་སྟེང་ཚང་གི་ཕ་འབུམ་ཆུང་ཚེ་རིང་དང༌། མ་ཚེ་འདས་བྱམས་པ་ལྷ་མོ་གཉིས་སུ་ཕྱི་ལོ་ ༡༩༨༢ ལོར་སྐྱེས་ཤིང་ད་སྐབས་རང་ལོ་ ༢༧ ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་རྗེས་ཟླ་བ་དྲུག་ཙམ་གྱི་རིང་རོང་བྲག་རྫོང་སོགས་ས་གནས་གང་སར་བཙོན་ཁང་དུ་སྡུག་སྦྱོར་ཚད་མེད་མྱོང་དགོས་བྱུང་འདུག་པ་དང༌། དེ་རྗེས་དུས་བཀག་བཙོན་འཇུག་ལོ་ ༢ ཀྱིས་ཁྲིམས་ཐག་བཅད་དེ་རྒྱ་ནག་ཁྲིན་ཏུའུ་ནས་ལམ་ཐག་ཉེ་བའི་སར་བཙོན་ཁང་ཞིག་གི་ནང་དུ་བཀག་ཉར་བྱེད་མུས་ཡིན་འདུག ༣༽ བཙུན་མ་ཚེ་དབང་མཁའ་འགྲོ་ནི། དཀར་མཛེས་གསེར་ཆུ་སྟེང་ཤང༌། གདུགས་རྭ་གྲོང་ཚོ་ནས་ཕ་ངག་དབང་སྟོབས་རྒྱལ་དང༌། མ་ཚེ་འདས་ཀུན་བཟང་ལྷ་མོ་གཉིས་སུ་ཕྱི་ལོ་ ༡༩༧༠ ལོར་སྐྱེས་ཤིང་ད་སྐབས་རང་ལོ་ ༣༩ ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་རྗེས་ཟླ་བ་དྲུག་ཙམ་གྱི་རིང་ས་གནས་གང་སར་བཙོན་ཁང་དུ་སྡུག་སྦྱོར་ཚད་མེད་མྱོང་དགོས་བྱུང་བ་དང༌། དེ་རྗེས་དུས་བཀག་བཙོན་འཇུག་ལོ་ ༢ ཀྱིས་ཁྲིམས་ཐག་བཅད་དེ་རྒྱ་ནག་གི་ཁྲིན་ཏུའུ་ནས་ལམ་ཐག་ཉེ་བའི་སར་བཙོན་ཁང་ཞིག་གི་ནང་དུ་བཀག་ཉར་བྱས་ཡོད་པའི་གནས་ཚུལ་ནང་མི་ནས་གོ་ཐོས་བྱུང་མཚམས་སུ་ཐུག་འཕྲད་ཕྱིན་པ་སོགས་ཀྱི་གནས་ཚུལ་ཀྱང་བྱུང་ཡོད་འདུག
ཕྱི་ལོ་ ༢༠༠༨ ཟླ་ ༥ ཚེས་ ༣༡ ཉིན་གྱི་ཉིན་གུང་ཕྱག་ཚོད་ ༡༢ ཙམ་ལ་དཀར་མཛེས་རྒན་མ་བྲག་ཡུལ་དགོན་གྱི་བཙུན་མ་བྱམས་པ་བདེ་སྐྱིད་ནས་དཀར་མཛེས་རྫོང་གི་ཁྲོམ་གཞུང་དུ་བོད་དོན་སྐོར་གྱི་ཡིག་ཆ་འབོར་ཆེན་འགྲེམས་གཏོར་བྱས་པ་དང་ཞི་རྒོལ་གྱི་འབོད་ཚིག་འདྲ་མིན་སྒྲོག་བཞིན་ངོ་རྒོལ་བྱས་པར་བརྟེན། དྲག་ཆས་ཉེན་རྟོག་པས་ས་གནས་དེར་འཛིན་བཟུང་གིས་བཙོན་འཇུག་བྱས་ཏེ་དུས་ཡུན་ཟླ་བ་བདུན་ཙམ་གྱི་རིང་བཙོན་འོག་ཏུ་སྡུག་སྦྱོར་ཚད་མེད་མྱོང་དགོས་བྱུང་འདུག་པ་དང༌། དེ་རྗེས་ཕྱི་ལོ་ ༢༠༠༩ ཟླ་ ༡ ཚེས་ ༩ ཡས་མས་ཤིག་ལ་རྫོང་ཉེན་རྟོག་པས་མོ་རྒྱ་ནག་༼མན་ཡཱང་༽བཙོན་ཁང་དུ་བསྐྱལ་ཡོད་ཚུལ་བཤད་འདུག་པར་བརྟེན། ནང་མི་ཐུག་འཕྲད་ལ་ཕྱིན་སྐབས་མོ་ལ་དུས་བཀག་བཙོན་འཇུག་ལོ་ ༢ ཀྱིས་ཁྲིམས་ཐག་བཅད་ཡོད་པ་གཞི་ནས་ཤེས་རྟོགས་བྱུང་འདུག མོ་ནི་དཀར་མཛེས་ཐིང་ཁ་ཤང༌། ཇོ་ཁང་ནང་གྲོང་ནས་མཁའ་སྒང་ཚང་གི་ཕ་དངོས་དགའ་དང༌། མ་རྟ་མགྲིན་དབང་མོ་གཉིས་སུ་ཕྱི་ལོ་ ༡༩༨༨ ལོར་སྐྱེས་ཤིང་ད་སྐབས་རང་ལོ་ ༢༡ ཡིན་འདུག
ཕྱི་ལོ་ ༢༠༠༨ ཟླ་ ༥ ཚེས་མ་ངེས་པ་ཞིག་ལ་སྟོང་འཁོར་དགོན་གྱི་ཕ་རོལ་དུ་སློབ་གྲྭའི་ནང་ཡོད་པའི་དམག་མིས་སློབ་ཕྲུག་ཕྲུ་གུ་ཚོར་མཐེ་བོང་དང་མཐེ་ཆུང་སྟོན་ནས་མཐེ་བོང་དེ་ནི་༼ཝུའུ་ཅིང་ཏོའོ༽དང་མཐེ་ཆུང་དེ་ནི་ྋགོང་ས་མཆོག་རེད་ཅེས་བསྙད་བསྐོ་བྱས་སྐབས་སུ། ཕྲུ་གུ་ཚོའི་ནང་ནས་རྦ་ལ་མདའ་གྲོང་ཚོ་ནས་ཡིན་པ་རང་ལོ་ ༡༡ ཅན་ཞིག་གིས་དམག་མི་དང་འཛིང་མོ་བྱས་པ་དང༌། རྦ་ལ་མདའ་གྲོང་ནས་ཡིན་པ་རང་ལོ་ ༨ ཅན་ཞིག་དང་རོགས་ཁ་ཤས་ནས་ བྱབྱ བོད་རང་བཙན་ཡིན བྱབྱ ཞེས་ཟེར་ཏེ་སྐད་འབོད་བྱས་སྐབས་ཕྲུ་གུ་རྣམས་ལ་ཁྱོད་ཚོ་ལ་དེ་འདྲ་སུས་བསླབ་སོང༌། ཞེས་སོགས་ཀྱི་དྲི་བརྩད་འདྲ་མིན་བྱས་འདུག་པ་དང༌། དེ་རྗེས་ཟླ་བ་གཉིས་ལྷག་ཙམ་གྱི་རིང་སློབ་གྲྭ་སྒོ་བརྒྱབ་པ་སོགས་ཀྱི་གནས་ཚུལ་བྱུང་ཡོད་འདུག ས་ཆེན་ཁྲག་གིས་འཚོས་པའི་དྲག་གནོན་འོག། ཞི་བའི་གདུང་འབོད་སྒྲོག་པའི་རུ་ཚོན་གྱིས༎ གནམ་གྱི་དགུ་ཚིགས་གཏོར་བའི་སྒྲ་རླབས་འདི༎ ཕྱོགས་མེད་རྒྱལ་ཁམས་འགྲིམས་པའི་བང་ཆེན་དངོས༎
སྤྱི་ཟླ་དྲུག་པའི་ཞི་བའི་འོས་ལངས་ཆེན་མོ། བདེན་པ་རྩོད་ནས་ལུས་སྲོག་བཏང་བའི་བུར༎ རྫུན་པའི་ཞྭ་ནག་གཡོགས་པའི་འཁྲབ་སྟོན་གཤོམ༎ ཕྱི་ལོ་ ༢༠༠༨ ཟླ་ ༦ པའི་ནང་ཞི་རྒོལ་ཐེངས་ ༥༠ བྱས་པ།
ཕྱི་ལོ་ ༢༠༠༨ ཟླ་ ༦ ཚེས་མགོ་ལ་སྟོང་འཁོར་རྨོག་རན་གྲོང་སྡེ་ནས་མི་སྐྱ་ཐུབ་བསྟན་ཤེས་རབ་ཟེར་བ་ཞིག་ཉེན་རྟོག་པས་འཛིན་བཟུང་གིས་བཙན་ཁྲིད་བྱས་འདུག་པ་དང༌། ཁོང་འཛིན་བཟུང་བྱེད་དོན་ནི། ཕྱི་ལོ་ ༢༠༠༨ ཟླ་ ༤ ཚེས་ ༣ ཉིན་སྟོང་འཁོར་ཞི་རྒོལ་ཆེན་མོ་བའི་གཙོ་གྲས་བྱས་པའི་རྐྱེན་གྱིས་ཡིན་འདུག་ལ། འཛིན་བཟུང་བྱས་པ་ནས་ད་བར་བཙོན་དུ་བཀག་ཉར་བྱེད་མུས་ཡིན་ཡང་ཁྲིམས་ཐག་བཅདཡོད་མེད་སོགས་ཀྱི་གནས་ཚུལ་ཁ་གསལ་གང་ཡང་མ་བྱུང༌། ཁོང་ནི་སྟོང་འཁོར་ཟླ་ཁོག་བསོ་ཐོག་མདའ་ཤང༌། རྨོག་རན་གྲོང་ཚོ་ནས་ཡིན་ཞིང་ཕ་ཚེ་འདས་བཀྲིས་ནོར་བུ་དང༌། མ་ཚེ་འདས་ཀླུ་མོ་སྒྲོན་གཉིས་སུ་ཕྱི་ལོ་ ༡༩༥༨ ལོ་ཡས་མས་ཤིག་ལ་སྐྱེས་ཤིང་ད་སྐབས་རང་ལོ་ ༥༡ ཙམ་ཡིན་འདུག
ཕྱི་ལོ་ ༢༠༠༨ ཟླ་ ༦ ཚེས་ ༥ ཉིན་བྲག་མགོ་རྫོང་ཐོག་ཏུ་བོད་མི་ཞིག་གིས་སྦག་སྦག་ཐོག་ནས་རླུང་རྟ་དང་མཉམ་བསྲེས་ཀྱིས་བོད་དོན་སྐོར་གྱི་ཡིག་ཆ་མང་པོ་བཀྲམ་སྟེ་ཞི་རྒོལ་བྱས་པའི་གནས་ཚུལ་བྱུང་འདུག་ནའང༌། ཁོང་སུ་ཡིན་མིན་སོགས་ཀྱི་གནས་ཚུལ་ཁ་གསལ་མ་བྱུང༌།